ועדת הכנסת, כנסת 20, פרוטוקול מספר 356, 2018-06-04 10:30

מכלוף מיקי זוהר: שלום לכולם.

מכלוף מיקי זוהר: אני מתכבד לפתוח את ישיבת ועדת הכנסת.

מכלוף מיקי זוהר: לפנינו מספר נושאים: א.

מכלוף מיקי זוהר: דיון בהמלצת הוועדה הציבורית לקביעת שכר ותשלומים אחרים לחברי כנסת בנושאים הבאים: - תשלומי לינה לחברי כנסת ויועצים פרלמנטאריים ואש"ל ליועצים הפרלמנטאריים.

מכלוף מיקי זוהר: - מימון יועץ פרלמנטארי רביעי לחבר כנסת, שהיועץ שלו חולה במחלה קשה.

מכלוף מיקי זוהר: לגבי הדיון הזה, אנחנו נאשר את זה היום, אבל בכוונתי לבצע שינוי בתקנון הכנסת אשר יעגן את הסוגיה באופן קבוע כדי לא להימצא בסיטואציה כזו בעתיד.

ארבל אסטרחן: ההחלטה היא עקרונית, לא על מישהו מסוים.

מכלוף מיקי זוהר: ההחלטה עקרונית, אז אנחנו רוצים לעגן אותה בתקנון הכנסת.

מכלוף מיקי זוהר: היא כבר מעוגנת בתקנון הכנסת?

מכלוף מיקי זוהר: תכף תסביר את זה היועצת המשפטית, יכול להיות שנפתרה הבעיה.

מכלוף מיקי זוהר: - מימון יועץ פרלמנטארי רביעי ליושב-ראש הקואליציה ומרכז סיעות האופוזיציה.

מכלוף מיקי זוהר: ב.

מכלוף מיקי זוהר: הצעת חוק הכנסת (תיקון מס' 46) התשע"ח-2018 - הכנה לקריאה שניה ושלישית.

מכלוף מיקי זוהר: ג.

מכלוף מיקי זוהר: בקשת הממשלה להקדמת דיון בהצעת חוק שחרור על תנאי ממאסר (תיקון מס' 18), לפני קריאה ראשונה.

מכלוף מיקי זוהר: ד.

מכלוף מיקי זוהר: בקשת חבר הכנסת גפני להקדמת דיון.

מכלוף מיקי זוהר: יכול להיות שאת זה אנחנו לא צריכים להביא לפטור כי יש החלטת ממשלה וזה כבר יגיע לוועדת שרים, כך שהסעיף הזה יורד מסדר היום.

מכלוף מיקי זוהר: ה.

מכלוף מיקי זוהר: חילופי אישים בוועדות המשותפות.

מכלוף מיקי זוהר: אני מודיע מראש שסדר הדיון לא יהיה כפי שמופיע בסדר היום.

מכלוף מיקי זוהר: זה הזמן להצעות לסדר.

מכלוף מיקי זוהר: חברת הכנסת ורבין בבקשה.

איילת נחמיאס ורבין: אני רוצה לבקש שסעיף ב' לא יעלה לדיון היום.

איילת נחמיאס ורבין: אני רוצה שנדון בינינו בכלל על האופן בו הנושא הזה בא לעולם.

איילת נחמיאס ורבין: העמקתי בו אחרי הדיון, הגעתי לעשר הדקות האחרונות בדיון הקודם וחלק מהדברים היו בסוג של אי סדר.

איילת נחמיאס ורבין: לדעתי זה דבר מהותי ומשמעותי.

איילת נחמיאס ורבין: קראתי את הפרוטוקול בדיעבד וחלק מהדברים שהעלית יש להם משמעות וחשיבות אבל הם צפו בצורה לא נכונה ואני רוצה לבקש שהנושא הזה לא יעלה לדיון היום.

מכלוף מיקי זוהר: שמעתי את עמדתך.

מכלוף מיקי זוהר: הנושא יידון ונצביע עליו היום.

מכלוף מיקי זוהר: אני מאוד מקווה שבמה

מכלוף מיקי זוהר: לך הדיון תוכלי לתרום באופן משמעותי לשיח ותוכלי לנסות לשכנע אותנו למה לא.

מכלוף מיקי זוהר: אני מתכוון לנסות לשכנע אותך למה כן.

איילת נחמיאס ורבין: מסתובבים נוסחים נוספים בכנסת שלא הגיעו לחברי הכנסת בנושא הזה.

מכלוף מיקי זוהר: יש נוסח סופי שמונח היום על שולחן הכנסת.

איילת נחמיאס ורבין: חד משמעית לא נכון.

מכלוף מיקי זוהר: יש נוסח סופי שיונח היום בפני כל חברי הכנסת.

איילת נחמיאס ורבין: מה זאת אומרת יונח היום?

איילת נחמיאס ורבין: אני יודעת שיש נוסח שמסתובב בכנסת, בין היועצים המשפטיים - - -

מכלוף מיקי זוהר: יש את הצעת החוק המקורית ויש נוסח שאני רוצה לקדם היום.

איילת נחמיאס ורבין: מה זאת אומרת רוצה לקדם את הנוסח היום מבלי שראינו אותו?

מכלוף מיקי זוהר: את תראי אותו.

מכלוף מיקי זוהר: אנחנו מדברים על נושא ב', נושא גמלתו של היועץ המשפטי לכנסת.

מכלוף מיקי זוהר: נסיים קודם את הנושא של מימון יועץ פרלמנטארי רביעי לחבר כנסת שהיועץ שלו במחלה קשה.

מכלוף מיקי זוהר: אלא אם חברת הכנסת אבקסיס תחליט שהיא נשארת לדיון על גמלתו של היועץ המשפטי ואחר כך נעבור לנושא שלה?

מכלוף מיקי זוהר: או שמא את רוצה שנתחיל עם הנושא שלך כדי שתוכלי להתפנות לעבודתך לקראת הבחירות הבאות?

אורלי לוי אבקסיס: אני אשמח מאוד אם תחליטו לדון כפי שמופיע בסדר היום, לדון קודם בנושא שלשמו באתי לכאן.

מכלוף מיקי זוהר: היועצת המשפטית של הוועדה תסביר את ההמלצה שאגב, חבר הכנסת אמסלם, יושב-ראש הקואליציה, מעוגנת בתקנון הכנסת.

אורלי לוי אבקסיס: זה לא בדיוק מעוגן בתקנון הכנסת, הוא צודק שהוא מביע חשש.

ארבל אסטרחן: פנתה חברת הכנסת אורלי לוי אבקסיס לוועדה הציבורית ותיארה מקרה קשה שקרה בלשכתה, שאחת היועצות הפרלמנטאריות שלה חלתה במחלה קשה, עוברת טיפולים קשים ולא יכולה למלא את עבודתה באופן המלא והרגיל.

ארבל אסטרחן: חשוב לחברת הכנסת וכן לעוזרת להמשיך לעבוד, להיות פעילה וקשורה ללשכה, גם אם היא מתקשה לבצע את זה באופן רגיל ולהגיע באופן שוטף לכנסת.

ארבל אסטרחן: בנסיבות המיוחדות האלה היא בקשה לאשר לה להעסיק יועץ פרלמנטארי רביעי לתקופה מוגבלת.

ארבל אסטרחן: הוועדה דנה בעניין והבינה שמדובר, כמו שכתוב בהמלצה שמונחת לפניכם, מדובר בסוגיה רגישה, חריגה שמחייבת פתרון אנושי שחורג מהכללים הרגילים.

ארבל אסטרחן: כמובן שההמלצה לא יכולה לגעת אך ורק בלשכה מסוימת של חברת כנסת מסוימת, ההמלצה היא רוחבית.

ארבל אסטרחן: לכן ההמלצה שמונחת בפניכם קובעת שייעשה תיקון להחלטת שכר חברי הכנסת הענקות ותשלומים ומוצע להוסיף להחלטת שכר חברי הכנסת הוראה שיהיה זכאי ליועץ פרלמנטארי רביעי גם חבר כנסת שיועצו הפרלמנטארי חלה במחלה קשה שאינה מאפשרת לו לבצע את עבודתו באופן רגיל.

ארבל אסטרחן: הוא ימשיך לעבוד אבל לא יכול לעבוד באופן רגיל, לאחר שקיבל אישור מראש מאת הוועדה הציבורית ולתקופה שתקבע.

ארבל אסטרחן: העסקה כזאת תעשה במקרים חריגים בלבד.

ארבל אסטרחן: כלומר, אם תתקבל ההמלצה העקרונית הזאת, חברת הכנסת תוכל לפנות לוועדה הציבורית ולקבל אישור נקודתי למקרה הזה, לתקופה שתקבע הוועדה.

ארבל אסטרחן: אני רוצה לציין שלאור החריגות של העניין, כי בכל זאת זה המשך תשלום משכורת מלאה לעובד שלא עובד באופן מלא ומתן יועץ פרלמנטארי רביעי, שכמו שאתם מכירים מהנושאים האחרים שעולים פה שזה לא דבר רגיל.

ארבל אסטרחן: מומלץ כרגע שכל ההמלצה הזאת תהיה כהוראת שעה לכנסת ה-20.

דוד אמסלם: למה?

ארבל אסטרחן: מהסיבות שאמרתי כרגע.

אורלי לוי אבקסיס: משיקולי חשבות.

דוד אמסלם: זה דבר מאוד טריוויאלי מבחינתי, אנושי.

דוד אמסלם: בן אדם שחולה במחלה קשה בוודאי לא מפטרים אותו בעת הזאת, למרות שיש אנשים שזה בכלל לא מעניין אותם.

דוד אמסלם: אני מבקש להסדיר את זה באופן קבוע בכנסת.

דוד אמסלם: אני מניח שאם לכל אחד חלילה היה קורה דבר כזה היה צריך שמישהו יבין אותו, גם ככה הוא כבר נמצא בתחתית ונאבק על חייו.

דוד אמסלם: אם הוא היה במקום עבודה מסודר הוא היה יוצא לחופשה, אם היה גומר את ימי החופשה שלו, אז היו הולכים לעובדים האחרים ומביאים לו מבנק החופשות.

דוד אמסלם: זה הדבר האנושי הבסיסי ביותר.

דוד אמסלם: לכן אני מבקש להביא הצעה, הכוונה לא לעכב את זה, אבל צריך להסדיר את זה כי אני מקווה שאף אחד לא יעמוד בזה, אבל אם חלילה קורה, אנחנו בסוף בני אדם.

דוד אמסלם: שלא יקומו עכשיו כל הצבועים ויגידו שזה מיותר.

פנינה תמנו: למה אתה מתחיל ישר עם צבועים.

איילת נחמיאס ורבין: אנחנו נתמוך בהחלטה קבועה.

פנינה תמנו: זו צריכה להיות הוראה קבועה אבל כל מקרה לגופו.

מכלוף מיקי זוהר: אני מבקש שנאשר את זה כהוראה קבועה.

עליזה לביא: במהלך צוק איתן, היו רבים מהעוזרים והעוזרות שלנו במילואים.

עליזה לביא: שתי העוזרות שלי היו במילואים בצוק איתן, אני מדברת על מילואים, לא אפשרו לנו לקחת עוזרים פרלמנטאריים לחודש או חודשיים.

ארבל אסטרחן: ההחלטה תוקנה לגבי מילואים ויש אפשרות להעסיק - - -

עליזה לביא: מתי ההחלטה תוקנה?

ארבל אסטרחן: יכול להיות שאחרי צוק איתן.

ארבל אסטרחן: אני אבדוק ואומר לך.

חיים אבידור: עובד שיוצא למילואים מעל שבוע אפשר להביא לו מחליף.

עליזה לביא: זה לא מה שאמרת לנו בצוק איתן.

חיים אבידור: זה תוקן.

עליזה לביא: אני מבקשת לדעת ממתי ולמה אנחנו לא מעודכנים?

ארבל אסטרחן: אלה החלטות שמתקבלות - - -

עליזה לביא: אז תעדכנו.

אורלי לוי אבקסיס: אדוני היושב-ראש, חברי חברי הכנסת, יושב-ראש הקואליציה.

אורלי לוי אבקסיס: אני כל כך שמחה לשמוע את הקולות בוועדת הכנסת מפי החברים, כמה הדרישה של לפטר בשעת משבר כזו היא לא אנושית, זה דבר שהוא לא מובן מאליו.

אורלי לוי אבקסיס: על פניו זה היה צריך להיות בקונצנזוס, העוזרת הפרלמנטרית שלי ואני נקלענו לסיטואציה שהיה בה משהו מיסטי.

אורלי לוי אבקסיס: שבוע לפני כן היינו בוועדת הבריאות שאפילו לא תכננו להיות בה, בנוגע לגילאי הביניים, אותם צעירים שנופלים למחלת הסרטן ונשארים חשופים כי אף אחד לא נותן את דעתו להם.

אורלי לוי אבקסיס: יש את ההתייחסות הברורה כאשר מדובר בילדים וכאשר מדובר במבוגרים, אבל בתקופת הביניים, העלו שם לקונות, בעיות, קשיים, פיזיים ומנטאליים, למשל בהתמודדות מול המחלה כאשר הוא מפוטר ממקום עבודתו.

אורלי לוי אבקסיס: לצערי הרב לא עבר שבוע והתבשרנו שהמחלה תקפה גם את העוזרת שלי, צעירה נמרצת, חרוצה, מוכשרת, בגיל 28 באמצע החיים, כשכל התכנונים לפניה, היא מתבשרת שהיא חולה בסרטן שמצריך טיפולים כימותראפיים אלימים שלא מאפשרים לה להגיע למקום העבודה כי המערכת החיסונית שלה תיפגע יחד עם תופעות לוואי נוספות.

אורלי לוי אבקסיס: כאשר היא עמדה מולי ואמרה לי, עד שהגעתי למקום עבודה שהיא כל כך אוהבת, המחשבה שאני צריכה לעזוב אותה לא בגלל שאני לא בסדר אלא בגלל שאני במשבר בריאותי, ישבתי מולה ולא הבנתי מאיפה זה מגיע.

אורלי לוי אבקסיס: היה ברור לי ואמרתי לה שיהיה ברור גם לה, שדבר כזה לא יעבור לסדר היום.

אורלי לוי אבקסיס: אני לא אפטר אותה, במיוחד שאני יודעת שמשבר רגשי משפיע ישירות על יכולת ההתמודדות, כי שמענו זאת בוועדה שהיינו בה שבוע קודם.

אורלי לוי אבקסיס: פניתי ליושב-ראש הכנסת וביקשתי בנסיבות העניין לאשר לה, עד כמה שהיא יכולה לתת את חלקה, כולם יודעים מהי האינטנסיביות של הכנסת, להיות בחדרי הוועדות ולרוץ, קשה לעשות את זה מהבית, גם כשנמצאים בכושר מלא.

אורלי לוי אבקסיס: יושב-ראש הכנסת הפנה אותי לחשב הכנסת שאמר לי בצורה ברורה שהיא לא עובדת אצלי מספיק זמן.

אורלי לוי אבקסיס: זה נושא לדיון אחר, עוזרים פרלמנטאריים שעוברים מחבר כנסת לחבר כנסת, נשארים במשכן, אבל מאבדים לא מעט מהזכויות שלהם.

אורלי לוי אבקסיס: זה כאילו הם עזבו מקום עבודה והלכו למקום עבודה אחר.

אורלי לוי אבקסיס: היא עבדה מספר שנים בכנסת, לקחת הפסקה של שנה, עבדה במשרד החינוך וחזרה לעבוד אתי ותוך חצי שנה זה קרה, לכן לא היו לה זכויות ולא ימי חופש.

אורלי לוי אבקסיס: כמו שאמר חבר כנסת אמסלם, המציאות בוועדי עובדים יוצרת גם פתרונות יצירתיים כמו בנק של שעות או ימי מחלה שאנשים תורמים אותם לחברים שלהם.

אורלי לוי אבקסיס: תבינו, הציבור הרבה יותר רגיש מהמקום הזה שלא ראה לנכון ליצור מערכת שתהווה רשת ביטחון כלפי העובדים פה.

אורלי לוי אבקסיס: אמרו לי, תפטרי אותה, היא עובדת שלך.

אורלי לוי אבקסיס: אמרתי שאני לא רוצה לפטר אותה אז אומרים לי שאם היא לא מגיעה לפה היא צריכה להיות מפוטרת.

אורלי לוי אבקסיס: לכן פניתי לוועדה הציבורית ברשות שלושת השופטים, שאני חייבת להגיד שהיו קשובים רגישים וקבלו את ההחלטה שצריך לשנות בתקנון, לפחות עד סוף הקדנציה.

אורלי לוי אבקסיס: אדוני היושב-ראש, יש לנו הזדמנות להוות דוגמה גם למה שקורה בחוץ.

אורלי לוי אבקסיס: אנחנו מגדל השן ואנחנו צריכים להעביר מסר שאנשים לא יפוטרו בשל מחלה קשה וזה יהיה בתוך התקנון לתקופה שבה הם עוברים את הטיפולים ולא יכולים להגיע פיזית.

אורלי לוי אבקסיס: עם זאת לאפשר לחבר הכנסת לעשות את שליחותו הציבורית בלי שתיפגע מאחר שהוא מוותר על 33% מכוח האדם.

דוד ביטן: הערה קטנה, הם המליצו עד סוף הקדנציה הזאת.

דוד ביטן: אני מציע, אם נגיד שזה יהיה קבוע, זה יחזור שוב לוועדה - - -

ארבל אסטרחן: יש לי הסמכה מהם במקרה כזה, אם יהיה דיון בעניין הזה, לאפשר שזה יהיה - - -

פנינה תמנו: מעבר לכך שאני רואה שיש פה הסכמה שזה צריך להיות הוראת קבע וכל עניין יידון לגופו, עלה פה דבר נוסף מהדברים של חברת הכנסת אורלי לוי.

פנינה תמנו: אני מוטרדת מזה שהרבה פעמים אתם מבקשים שיהיה יועץ רביעי ליושב-ראש האופוזיציה ולמרכז הקואליציה ואני אומרת, לא יכול להיות שאנחנו ממשיכים להתעלם בפגיעה של היועצים כשהם עוברים מחבר כנסת לחבר כנסת.

פנינה תמנו: זה משהו שצריך לדון עליו בהקדם האפשרי ולראות איך מתקנים את זה.

מכלוף מיקי זוהר: אני מקבל את זה.

מכלוף מיקי זוהר: אני מבקש לעבור להצבעה, מימון יועץ פרלמנטארי רביעי לחבר כנסת שהיועץ שלו חולה במחלה קשה כהוראת קבע.

יוסי יונה: אני הבנתי שזה מוסדר כבר.

פנינה תמנו: זה לא מוסדר.

מכלוף מיקי זוהר: מי בעד ירים את ידו?

מכלוף מיקי זוהר: בעד – רוב

מכלוף מיקי זוהר: נמנעים – אין

מכלוף מיקי זוהר: ההחלטה התקבלה.

מכלוף מיקי זוהר: נעבור לנושא הבא ונחזור לסעיף הזה מאוחר יותר.

מכלוף מיקי זוהר: בקשת הממשלה להקדמת דיון בהצעת חוק שחרור על תנאי ממאסר (תיקון מס' 18) (היחידה לשחרור ממאסרים קצרים), התשע"ח-2018, לפני קריאה ראשונה.

גיל ברינגר: בעקבות פסק הדין של השופט רובינשטיין לגבי שטח המחיה של אסירים, קבלה הממשלה לפני חודשיים החלטה על שורה של צעדים.

גיל ברינגר: בעקבות זה קבלנו גם עיכוב ביצוע לגבי החלטה מבית המשפט העליון.

גיל ברינגר: אחד הצעדים היה הצעד הזה, צעד נוסף שדברנו עליו הוא הצעד של השחרור המנהלי.

גיל ברינגר: הוא עבר שבוע שעבר.

גיל ברינגר: הצעד הזה הוא הצעד שלוקח את הסמכות מנציבת שב"ס, סמכות שהיא לא כל כך השתמשה בה, לשחרור ממאסרים שבין שלושה חודשים לששה חודשים, מרחיב בין שלושה חודשים ל-12 חודשים ומעביר את זה לוועדה מנהלית של שלושה כשבראשה עומד איש שב"ס שיכול להיות גם שופט שלום.

אמיר אוחנה: הסמכות של נציב שב"ס היא לשחרור מוחלט או שחרור על תנאי?

גיל ברינגר: שחרור מוקדם לא מנהלי.

קריאה: זה לא מנהלי, זה משהו אחר.

מכלוף מיקי זוהר: מי בעד בקשת הממשלה להקדמת הדיון בהצעת חוק המדוברת?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד – רוב

מכלוף מיקי זוהר: נמנעים – אין

מכלוף מיקי זוהר: ההחלטה התקבלה.

מכלוף מיקי זוהר: אנחנו עוברים לחילופי אישים בוועדות המשותפות.

מכלוף מיקי זוהר: בוועדה המשותפת לוועדת החוקה, חוק ומשפט, לוועדת הפנים והגנת הסביבה ולוועדת המדע והטכנולוגיה לפי חוק הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגר מידע, התש"ע-2009, מטעם ועדת הפנים והגנת הסביבה במקום חבר הכנסת דוד אמסלם יכהן חבר הכנסת יואב קיש.

מכלוף מיקי זוהר: בוועדה המשותפת של ועדת החוץ והביטחון וועדת הפנים והגנת הסביבה לדיון בהארכת תוקף חוק האזרחות והכניסה לישראל (הוראת שעה), התשס"ג-2003, מטעם ועדת הפנים והגנת הסביבה במקום חבר הכנסת דוד אמסלם יכהן חבר הכנסת יואב קיש ובמקום חבר הכנסת עבדאללה אבו-מערוף יכהן חבר הכנסת טלב אבו עראר.

מכלוף מיקי זוהר: בוועדה המשותפת של ועדת הכלכלה וועדת הפנים והגנת הסביבה, לדיון בהצעת חוק תאגידי מים וביוב (תיקון – צמצום מספר תאגידי המים והביוב), התשע"ז-2016, מטעם ועדת הפנים והגנת הסביבה במקום חבר הכנסת דוד אמסלם יכהן חבר הכנסת יואב קיש ובמקום חבר הכנסת עבדאללה אבו-מערוף יכהן חבר הכנסת טלב אבו עראר.

מכלוף מיקי זוהר: בוועדה המשותפת לוועדת העבודה, הרווחה והבריאות וועדת הכלכלה לדיון בהצעה לסדר היום בנושא: "בניית תכנית אב לאומית בתחום הזקנה", מטעם ועדת העבודה, הרווחה והבריאות, במקום חבר הכנסת מיכאל מלכיאלי יכהן חבר הכנסת דני סיידה.

מכלוף מיקי זוהר: בוועדה המשותפת של ועדת הכנסת וועדת החוקה, חוק ומשפט לדיון בהצעת חוק יסוד: ישראל – מדינת הלאום של העם היהודי, מטעם ועדת החוקה, חוק ומשפט במקום חבר הכנסת אוסמה סעדי יכהן חבר הכנסת יוסף ג'בארין.

מכלוף מיקי זוהר: בוועדה המשותפת של ועדת החוץ והביטחון וועדת חוקה, חוק ומשפט לעניין הצורך להכריז על מצב חירום, מטעם ועדת החוקה, חוק ומשפט, במקום חבר הכנסת אוסמה סעדי יכהן חבר הכנסת יוסף ג'בארין.

מכלוף מיקי זוהר: בוועדה המשותפת לוועדה המיוחדת בראשות חבר הכנסת רחל עזריה ולוועדת החוקה, חוק ומשפט לדיון בהצעת חוק פינוי בינוי (פיצויים)(תיקון מס' 4)(פינוי בשל סירוב בלתי סביר) התשע"ו-2016, מטעם הוועדה המיוחדת במקום חבר הכנסת יצחק וקנין יכהן חבר הכנסת ינון אזולאי.

מכלוף מיקי זוהר: מטעם ועדת החוקה, חוק ומשפט, במקום חבר הכנסת אוסמה סעדי יכהן חבר הכנסת יוסף ג'בארין.

מכלוף מיקי זוהר: יש מישהו שרוצה להביע עמדה?

מכלוף מיקי זוהר: אם לא, נעבור להצבעה.

מכלוף מיקי זוהר: מי בעד?

מכלוף מיקי זוהר: מי נגד?

מכלוף מיקי זוהר: נא להצביע.

מכלוף מיקי זוהר: בעד – רוב

מכלוף מיקי זוהר: נמנעים – אין

מכלוף מיקי זוהר: ההחלטה התקבלה.

מכלוף מיקי זוהר: עוברים לסעיף ב': הצעת חוק הכנסת (תיקון מס' 46), התשע"ח-2019.

מכלוף מיקי זוהר: הבאנו לכאן הצעת חוק לתיקון הכנסת.

מכלוף מיקי זוהר: אחד הנושאים שעניין את החברים, או לא עניין את החברים, אלא בעיקר עניין את האוצר ואת היועץ המשפטי של האוצר, זה עניין גמלתו של היועץ המשפטי לכנסת.

פנינה תמנו: למה לא עניין את החברים?

פנינה תמנו: אני התנגדתי לזה בדיון הראשון על הגמלה.

פנינה תמנו: הייתי בדיון ואני רוצה שייאמר לפרוטוקול.

איילת נחמיאס ורבין: הערה לסדר בעניין הזה, הפרוטוקול לא משקף את הנוכחות של חברת הכנסת פנינה תמנו שטה.

מכלוף מיקי זוהר: הגיע היועץ המשפטי של האוצר וטען שמדובר בחוק פרסונלי.

דוד אמסלם: מה החוק?

איילת נחמיאס ורבין: אנחנו מחזקים את יושב-ראש הקואליציה בשאלתו זו.

מכלוף מיקי זוהר: היועץ המשפטי לכנסת, שכרו הוא כשכר שופט בית משפט עליון.

דוד אמסלם: מה השכר של שופט בית משפט עליון?

מכלוף מיקי זוהר: אני לא יודע את הסכום.

קריאה: 67,000 שקל.

דוד אמסלם: עם הוצאות רכב או בלי?

דוד אמסלם: מישהו יודע ויכול לענות?

פנינה תמנו: לא באנו לדון בשכרם של השופטים.

פנינה תמנו: אנחנו דנים בשכר של היועץ המשפטי לכנסת.

דוד אמסלם: אני מתנצל שאני שואל שאלה שאת לא מרשה לי לשאול.

מכלוף מיקי זוהר: חברת הכנסת פנינה תמנו, אחרי בדיקה, שמך לא בא לידי ביטוי בפרוטוקול, כנראה לא היית בדיון.

ארבל אסטרחן: יש לי את השכר של 2017 ולא את 2018.

ארבל אסטרחן: שכר בסיס, שקובעת ועדת הכספים, שופט בית משפט עליון 41,000.

ארבל אסטרחן: אני צריכה לבדוק מה מתווסף.

דוד אמסלם: מה הגמלאות?

דוד אמסלם: מה אחוזי הפנסיה?

דוד אמסלם: זה תקציבית?

ארבל אסטרחן: היום זה בצוברת, גם השופטים עברו.

ארבל אסטרחן: לפי החלטת גמלאות נושא משרה ברשויות השלטון שקבעה ועדת הכספים לגבי שופטים כבר לפני שנים רבות, אני מדברת על מי שבתקציבית, כלומר הוותיקים, הפנסיה לגבי שופט היא כזאת: אם כיהן לא יוצר מחמש שנים – 7% מהמשכורת הקובעת כפול במספר שנות כהונתו.

דוד אמסלם: 7% לשנה?

ארבל אסטרחן: אם כן, לא יותר מחמש שנים.

ארבל אסטרחן: אם כן למעלה מחמש שנים אבל לא יותר משמונה – 50% מהמשכורת הקובעת ואם כן למעלה משמונה שנים – 50% מהמשכורת הקובעת ועוד 3% לכל שנת כהונה.

ארבל אסטרחן: יש תקרה של 70%.

מכלוף מיקי זוהר: תואיל היועצת המשפטית לספר לנו מה מצבו של היועץ המשפטי לכנסת?

איילת נחמיאס ורבין: למה אתה הופך את זה לדיון פרסונלי?

מכלוף מיקי זוהר: כי זה דיון פרסונלי.

איילת נחמיאס ורבין: למה?

איילת נחמיאס ורבין: אני מבקשת ממך - - -

מכלוף מיקי זוהר: עניתי לך על השאלה, כי זה דיון פרסונלי.

איילת נחמיאס ורבין: אבל זו טעות.

מכלוף מיקי זוהר: אם זו טעות, תתנגדי.

איילת נחמיאס ורבין: יש יועץ משפטי מעולה של הכנסת, למה לפגוע בו?

מכלוף מיקי זוהר: אל תנהלי לי את הדיון.

מכלוף מיקי זוהר: אני לא פוגע בו.

מכלוף מיקי זוהר: אני מקיים את הדיון כפי שאני מוצא לנכון, זה דיון פרסונלי.

איילת נחמיאס ורבין: אבל זה לפגוע בו, למה?

מכלוף מיקי זוהר: למי שלא היה ברור, זה דיון בגמלתו של היועץ המשפטי של הכנסת.

איילת נחמיאס ורבין: למה?

מכלוף מיקי זוהר: ככה החלטתי לדון בזה.

מכלוף מיקי זוהר: אני לא מפחד מכתבים.

איילת נחמיאס ורבין: מה זה קשור לעיתונאים?

איילת נחמיאס ורבין: זה קשור ליועץ המשפטי שאתה לא דואג לדימוי הציבורי שלו ולי כן אכפת ממנו.

מכלוף מיקי זוהר: אם זה הדימוי הציבורי שלו, למה שיקופח?

איילת נחמיאס ורבין: מי אמר שיקופח?

איילת נחמיאס ורבין: בוא נדון בעניין עצמו, לא בעניין האישי.

מכלוף מיקי זוהר: למה הגמלה שלו צריכה להיות פחותה מגמלתו של שופט בית משפט עליון?

פנינה תמנו: כי משום מה בבית הזה עושים חוקים פרסונאליים וזה לא ייתכן.

מכלוף מיקי זוהר: זה פופוליזם.

איילת נחמיאס ורבין: תדון בעניין העקרוני, לא בעניין האישי.

פנינה תמנו: אדוני היושב-ראש, זה משום שיש שכרון כוח אז אומרים, זה פופוליזם.

פנינה תמנו: זה לא בסדר לעשות חוקים פרסונאליים.

פנינה תמנו: אתה יודע למה אני לא מופיעה בפרוטוקול הדיון הקודם למרות שהייתי?

פנינה תמנו: אתה לא נותן לי להתבטא.

פנינה תמנו: תן לי להתבטא.

מכלוף מיקי זוהר: את לא ברשות דיבור, אני קורא אותך לסדר.

פנינה תמנו: זה שאתה יושב פה ומצהיר שחוקים פרסונאליים זה בסדר, זה בושה וחרפה.

מכלוף מיקי זוהר: אני קורא אותך לסדר פעם ראשונה.

מכלוף מיקי זוהר: בבקשה לא להפריע.

מכלוף מיקי זוהר: תהיה לך זכות דיבור ואת תדברי.

דוד אמסלם: כל מה שאת אומרת נכנסת לפרוטוקול גם כשאת בלי זכות דיבור.

פנינה תמנו: אני אבדוק מדוע אני לא מופיעה.

דוד אמסלם: שאלה ליועצת המשפטית, מה לדעתך הסיבה שהם מקבלים 7%?

ארבל אסטרחן: הנושא הזה נקבע בוועדת כספים, מי שבצוברת מפריש בדיוק כמוכם.

דוד אמסלם: אני מדבר לגבי החדשים.

דוד אמסלם: הצוברת זו שיטת חישוב, זה לא קשור לאחוזים.

דוד אמסלם: יכול להיות שהוא בצוברת וב-7%.

דוד אמסלם: יש צוברת של 2%?

חיים אבידור: צוברת זה הפרשה כמו כל עובדי המדינה.

חיים אבידור: 6% מעביד לכל שכר של כל חודש.

חיים אבידור: כמה שהוא צובר.

דוד אמסלם: הצוברת זו שיטת חישוב.

דוד אמסלם: בזמנו, כשהיית נכנס למדינה, היית בפנסיה תקציבית וזה היה עובד על אוטומט.

דוד אמסלם: באה המדינה ואמרה יום אחד, אנחנו רוצים לתת.

דוד אמסלם: מה שעבדת תקבל.

דוד אמסלם: האחוזים משתנים, זה לא קשור למשתנים.

דוד אמסלם: אתה יכול להיות בצוברת ולהפריש לך 7%.

דוד אמסלם: אין לי עניין לנבור בעבר אלא עניין לשאול על התעיד.

חיים אבידור: בתקציבית, כל שנה ושנה שאתה עובד מוסיפים לך לפנסיה שתקבל כמות מסוימת של אחוזים.

חיים אבידור: לעובד מדינה רגיל זה 2%.

חיים אבידור: לפרקליט במדינה זה 3%.

חיים אבידור: לשופט שמשרת אך ורק חמש שנים, זה 35%.

חיים אבידור: שבע ועוד שבע ועוד שבע כפול חמש.

חיים אבידור: זה בשיטה התקציבית, זאת אומרת שכשתפרוש לפנסיה תקבל 35% משכר של שופט כל חודש וחודש, זה בתקציבית.

חיים אבידור: בצוברת, כל חודש מפרישים לך אחוז מסוים לקופה.

חיים אבידור: בדרך כלל זה 6% מעביד, 6% עובד.

מכלוף מיקי זוהר: כמה מפרישים ליועץ המשפטי של הכנסת?

מכלוף מיקי זוהר: וכמה לשופט?

חיים אבידור: זה נכנס לקופה ושם אתה צובר כסף מסוים.

חיים אבידור: אם תחיה הרבה שנים, תגמור את הכסף.

דוד אמסלם: אני יודע את זה.

דוד אמסלם: אני שואל שאלה פשוטה.

דוד אמסלם: אני רוצה להבין האם בסיס ההפרשה הוא על בסיס 7% היום או על 2% כמו כל עובד.

חיים אבידור: בתקציבית היום אתה לא מפריש כלום, אתה צובר אחוזים.

חיים אבידור: בצוברת כל חודש וחודש מכניסים לקופה שלך כסף.

מכלוף מיקי זוהר: כרגע אנחנו יודעים כעובדה שהיועץ המשפטי של הכנסת בפנסיה תקציבית ואלה תנאים שהוא זכאי להם בדין.

מכלוף מיקי זוהר: אנחנו לא עושים לו טובה שהוא בפנסיה תקציבית, הוא זכאי להם בדין.

מכלוף מיקי זוהר: שכרו מוצמד לשכר שופט בית משפט עליון, גמלתו לא מוצמדת לשופט בית משפט עליון.

מכלוף מיקי זוהר: זאת אומרת לשופט בבית משפט עליון בפנסיה תקציבית יש שכר זהה ליועץ המשפטי לכנסת אבל גמלה טובה יותר ממנו.

מכלוף מיקי זוהר: האם אני צודק?

חיים אבידור: צודק.

מכלוף מיקי זוהר: האם יש סיבה מיוחדת לכך שהיועץ המשפטי לכנסת מקופח בגמלתו לעומת שופט בית משפט עליון?

מכלוף מיקי זוהר: יש לזה סיבה?

פנינה תמנו: השאלה אם הוא מקופח.

מכלוף מיקי זוהר: לא בקשתי שתעזרי לי.

איילת נחמיאס ורבין: המילה מקופח מיותרת.

פנינה תמנו: השאלה אם הוא מקופח?

מכלוף מיקי זוהר: את רוצה להשוות אותו בשכר, אבל לא בגמלה.

מכלוף מיקי זוהר: צריכה להיות סיבה לזה.

איילת נחמיאס ורבין: אם היית מקיים דיון עקרוני ולא פרסונלי בנושא של הלקונה הזאת - - -

מכלוף מיקי זוהר: זה מה שאני עושה.

איילת נחמיאס ורבין: לא, אתה לא עושה את זה, הודעת שזה דיון פרסונלי.

מכלוף מיקי זוהר: על מי אנחנו דנים?

מכלוף מיקי זוהר: אנחנו דנים על היועץ המשפטי לכנסת.

מכלוף מיקי זוהר: זו דמות פרסונלית.

מכלוף מיקי זוהר: אתם רוצים להיות יפי נפש?

מכלוף מיקי זוהר: תגידו את האמת לציבור, שהציבור ישפוט.

איילת נחמיאס ורבין: אתה תגיד את האמת לציבור, לי אין מה להסתיר.

מכלוף מיקי זוהר: יש פה דיון על היועץ המשפטי לכנסת שמקופח בגמלה שלו.

מכלוף מיקי זוהר: אני מסתיר פה משהו?

איילת נחמיאס ורבין: המילה מקופח לא ראויה.

מכלוף מיקי זוהר: חבר הכנסת יונה, אני מסתיר משהו?

יוסי יונה: המילה "מקופח" היא בעייתית.

מכלוף מיקי זוהר: אסור לי לומר אותה?

איילת נחמיאס ורבין: היא לא ראויה, היא לא מתאימה.

פנינה תמנו: להגיד מקופח זה ניתוק.

מכלוף מיקי זוהר: אין שוויון, מה לעשות?

מכלוף מיקי זוהר: מדוע היועץ המשפטי לכנסת לא מקבל תנאים זהים של שופט בית משפט עליון בכל הקשור לגמלה שלו?

חיים אבידור: אני אענה תשובה עקרונית לגבי יועץ משפטי בכנסת ויועץ משפטי במקום אחר.

חיים אבידור: קבעו שהיועץ המשפטי של הכנסת מקבל שכר ומוקבל לשופט עליון.

מכלוף מיקי זוהר: אגב, שכר וגמלה זה לא דבר שאפשר להפריד.

איילת נחמיאס ורבין: זה לא מדויק מה שאמרת.

איילת נחמיאס ורבין: גם מבחינה משפטית.

איילת נחמיאס ורבין: הרי אנשים מקבלים גמלה על בסיס חלקי השכר שלהם.

איילת נחמיאס ורבין: אז איזה דבר זה שאי אפשר להפריד?

איילת נחמיאס ורבין: זה לא נכון.

מכלוף מיקי זוהר: בן אדם שמגיע למקום עבודה, שוקל את שכרו ואת גמלתו.

מכלוף מיקי זוהר: הוא לא שוקל רק את שכרו.

מכלוף מיקי זוהר: חלק מהשיקולים שלו אם לעבוד באותו מקום עבודה זה גם גמלה.

מכלוף מיקי זוהר: אם הגיע והיה בטוח ששכרו וגמלתו כיועץ משפטי כפי שמגיע לשופט בית משפט עליון וזה לא כך, בשביל זה אנחנו כאן.

איילת נחמיאס ורבין: תביא את איל ינון שנשמע טענות כאלה ממנו.

מכלוף מיקי זוהר: איל ינון רשאי לוותר על ההחלטה שלנו היום, זו זכותו.

איילת נחמיאס ורבין: אני מתחננת לפניך שתפסיק לגרור אותו פנימה.

חיים אבידור: אני לא מדבר על איל ינון, אני מדבר באופן עקרוני.

חיים אבידור: נקבע שהיועץ המשפטי לכנסת מוקבל בשכרו לשופט עליון.

חיים אבידור: אני מכיר רק עוד משרה אחת במגזר הציבורי שמוקבלת לשופט עליון וזה היועץ המשפטי לממשלה.

חיים אבידור: היועץ המשפטי לממשלה מקבל שכר כמו שופט עליון אבל גם גמלתו היא כמו שופט עליון.

מכלוף מיקי זוהר: עצור, תודה רבה.

מכלוף מיקי זוהר: חברת הכנסת ורבין, אני מבקש את תגובתך לדברים.

מכלוף מיקי זוהר: אומר לך החשב שיש עוד אחד במשק הישראלי ששכרו שווה לשכר שופט בית משפט עליון, ששמו בישראל אביחי מנדלבליט, היועץ המשפטי לממשלה.

חיים אבידור: לא אביחי, זה היה גם לפניו ולפניו.

איילת נחמיאס ורבין: עשיתי את הבדיקות אתמול בלילה, הייתי חוסכת לך את המבוכה הזאת.

מכלוף מיקי זוהר: גמלתו גם כמו של שופט בית משפט עליון.

איילת נחמיאס ורבין: אני אסביר לך מה ההבדל.

פנינה תמנו: כשאתם מזכירים שמות זה לא מכבד את הכנסת.

מכלוף מיקי זוהר: אתם מעדיפים במחשכים?

פנינה תמנו: זה לא מכבד את האנשים האלה.

מכלוף מיקי זוהר: אומרים את האמת לציבור.

איילת נחמיאס ורבין: שמעתי שדברת על היועץ המשפטי לממשלה ומאוד הפריע לי שהזכרת את שמו ואני אסביר לך למה זה לא נכון מה שאמרת.

מכלוף מיקי זוהר: היועץ המשפטי לממשלה מקבל שכר זהה לשופט בית משפט עליון, הוא היחידי חוץ מהיועץ המשפטי לכנסת וגם גמלתו של היועץ המשפטי לממשלה שווה לגמלת שופט בית משפט עליון.

מכלוף מיקי זוהר: מדוע לא צריך להיות כך הדבר גם במקרה של היועץ המשפטי לכנסת?

איילת נחמיאס ורבין: יש לי הצעה שכוללת גם אותי - - -

מכלוף מיקי זוהר: אני כבר עובר להצבעה.

איילת נחמיאס ורבין: מה זאת אומרת אתה עובר להצבעה?

מכלוף מיקי זוהר: תסיימי את הדברים ואני עובר להצבעה.

איילת נחמיאס ורבין: אתה רוצה שאני אדבר בכלל או שאענה על השאלה?

איילת נחמיאס ורבין: למה אתה עובר להצבעה?

מכלוף מיקי זוהר: אני רוצה שתגידי לי למה היועץ המשפטי לכנסת לא והיועץ המשפטי לממשלה כן.

איילת נחמיאס ורבין: אני אסביר לך, כל יועץ משפטי כרגע במשק, יש יועצים משפטיים שמכהנים 20 שנה בתפקידם, הווה אומר שהפנסיה שלהם תקציבית, יש יועצים משפטיים שהגיעו מהמערכת הצבאית וממערכות אחרות.

איילת נחמיאס ורבין: למה לא נכון להזכיר שמות, משום שהיום בעלי התפקידים, בניגוד לפני 2002, שאז כל בעלי התפקידים לרוב כיהנו בתפקידם לאורך שנים והפנסיות שלהם היו תקציביות, המצב היום השתנה.

איילת נחמיאס ורבין: יש יועצים משפטיים שהיו במערכת הציבורית, יש יועצים ציבוריים שמגיעים מהצבא, לכן הזכויות שלהם שונות ויש דברים שקשורים לפנסיה שהם מקבלים מהתפקידים הקודמים שלהם.

איילת נחמיאס ורבין: לכן פרסונות זה בכלל לא רלוונטי לדיון הזה.

איילת נחמיאס ורבין: רק הדיון העקרוני בבעל התפקיד.

איילת נחמיאס ורבין: מפריע לי האופן בו מתנהל הדיון הזה.

איילת נחמיאס ורבין: יש נוסח חדש שפתאום היום שמתם אותו על שולחן ועדת הכנסת.

איילת נחמיאס ורבין: ביקשתי ממך ביום רביעי שנקיים דיון מסודר.

איילת נחמיאס ורבין: בפעם הקודמת לא הספקתי לשמוע את נציג האוצר.

איילת נחמיאס ורבין: ביקשתי ממך שנעשה את זה בצורה אחרת.

איילת נחמיאס ורבין: אתה מתעקש להביא את זה היום, מודיע שהדיון פרסונלי, בעוד שלי מה שחשוב שהיועץ המשפטי, שכולנו מעריכים אותו, לא יהיה בתוך הדיון הזה, בין היתר משום שהוא הוציא את עצמו מתוך הדיון.

איילת נחמיאס ורבין: כדאי להזכיר שהוא שלח מכתב והניח אותו על שולחן הכנסת.

איילת נחמיאס ורבין: לכן, אם אתה מביא נוסח אחר, ראוי שהוא יונח קודם כל על שולחן ועדת הכנסת ובכלל על שולחן מליאת הכנסת.

איילת נחמיאס ורבין: נוכל לדון בו באופן ראוי, כי הוא נוסח שונה בתכלית.

איילת נחמיאס ורבין: הבדל של שמים וארץ.

מכלוף מיקי זוהר: אז תטעני טענת נושא חדש ונדון בזה.

איילת נחמיאס ורבין: יושב-ראש הכנסת בכלל לא פה, לשמחתי הרבה אגב, הוא לא נמצא בנוסח הזה.

איילת נחמיאס ורבין: ראוי היה לדון בזה אחרת.

מכלוף מיקי זוהר: לא ענית על שאלתי.

איילת נחמיאס ורבין: בוודאי שעניתי לך.

איילת נחמיאס ורבין: לא רצית להקשיב.

מכלוף מיקי זוהר: חבר הכנסת פולקמן, אנא ענה לשאלתי, מדוע יועץ משפטי לממשלה, ששכרו מושווה לשכר שופט בית משפט עליון וגם גמלתו מושווית לגמלת שופט בית משפט עליון, מדוע הוא כן והיועץ המשפטי לכנסת, לא.

רועי פולקמן: כל הסוגיה של התנאים, בוודאי מה שקשור בפנסיה תקציבית, עיוות אדיר של המדינה על חשבון הדור הבא.

מכלוף מיקי זוהר: אז נעניש אותו על זה.

רועי פולקמן: לא קשור להעניש.

רועי פולקמן: שנים היה נוהל במדינה ובגופי השלטון ובגופים הציבוריים של פנסיות תקציביות.

רועי פולקמן: זה היה פתח לאין סוף קומבינות.

מכלוף מיקי זוהר: לא קבלתי תשובה.

רועי פולקמן: לא מתקנים עוול בעוול.

רועי פולקמן: קודם כל אני חושב שזה היה עוול שעד היום אנחנו משלמים אותו.

רועי פולקמן: באוניברסיטה העברית משלמים 400 מיליון שקל בשנה.

מכלוף מיקי זוהר: אתה רוצה שנשכנע את היועץ המשפטי לוותר על הפנסיה התקציבית שלו?

רועי פולקמן: אני לא יכול לשכנע אנשים לוותר על הפנסיה התקציבית.

מכלוף מיקי זוהר: היית ממליץ לאנשים לוותר?

מכלוף מיקי זוהר: יהיה נכון לאדם שיש לו פנסיה תקציבית, לוותר עליה.

רועי פולקמן: זה אירוע חמור, ברמה המהותית.

מכלוף מיקי זוהר: תענה לי.

רועי פולקמן: דבר שני, לשאלתך, גיליתי עכשיו שיש דברים שלכאורה, כדבריך, מקופח בהם.

רועי פולקמן: שופט עליון מקבל תנאי משרד אחרי פרישתו ולדעתי היועץ המשפטי לא מקבל.

רועי פולקמן: ההשוואה מופרכת אדוני.

מכלוף מיקי זוהר: אז היועץ המשפטי לממשלה זה בסדר שהתנאים שלו שווים אבל היועץ המשפטי של הכנסת, לא צריך שהתנאים יהיו שווים.

מכלוף מיקי זוהר: זו דעתך?

רועי פולקמן: כן, זו דעתי.

רועי פולקמן: אבל תן לי לסיים את דברי.

רועי פולקמן: אני חושב אדוני היושב-ראש שנעשה כאן עוול ליועץ המשפטי בגלל שאנחנו לא צריכים לנהל דיון פרסונלי עליו.

רועי פולקמן: יש כאן חוק שהוועדה ראתה פעם ראשונה עכשיו.

רועי פולקמן: מדובר בעוד חמישה מיליון שקלים - - -

מכלוף מיקי זוהר: יש לך טעות.

רועי פולקמן: דברתי אתך על זה.

מכלוף מיקי זוהר: יש לך טעות.

רועי פולקמן: יש פה בין ארבעה לחמישה מיליון שקלים תוספת אישית לבן אדם.

מכלוף מיקי זוהר: אני לא רוצה לומר שאתה משקר.

מכלוף מיקי זוהר: אבל אתה לא דובר אמת.

איילת נחמיאס ורבין: למה הוא לא דובר אמת?

מכלוף מיקי זוהר: שמעתי בעיתונות על החמישה מיליון שקלים.

מכלוף מיקי זוהר: החשב הכללי יכול לחשב לך עכשיו.

איילת נחמיאס ורבין: נניח שהוא יכול, אבל אני מבקשת שוב שתיפסק הפגיעה הזו ביועץ המשפטי הנוכחי של הכנסת.

מכלוף מיקי זוהר: זה פשוט לא נכון, אתם משקרים במצח נחושה.

איילת נחמיאס ורבין: יש לו עוד שנתיים וחצי - - -

מכלוף מיקי זוהר: שופכים את דמו על סתם.

מכלוף מיקי זוהר: אם הוא ימשיך עוד שלוש שנים, הוא לא צריך את הטובה שלנו בכלל.

מכלוף מיקי זוהר: נפלתם קורבן, אתם יודעים למי.

רועי פולקמן: אני חושב שלא צריך לעשות מהעניין הזה אירוע מתלהם.

רועי פולקמן: זה לא הגיוני שוועדת הכנסת, בטח בצורה הזאת שלא הוצגו כאן השוואות ולא בא גורם מקצועי, אנחנו סוגרים בינינו.

רועי פולקמן: דבר ראשון, היועץ המשפטי אמר לי שהוא מבקש שזה לא יחול עליו, אם כבר, החוק הזה לא יהיה חוק פרסונלי.

רועי פולקמן: דבר שני, אם רוצים לנהל דיון כזה, אני במקש שיבוא גורם שלא מתוך הכנסת כמו נציב שירות המדינה, חשב כללי או מישהו אחר וייתן לנו חוות דעת.

רועי פולקמן: זה כמו בשכר חברי הכנסת שיש ועדה חיצונית.

מכלוף מיקי זוהר: הגורם המקצועי ייתן לך עכשיו חוות דעת מפורטת.

רועי פולקמן: זה לא יכול להיות.

מכלוף מיקי זוהר: אני רוצה לשמוע אותו, אתה לא חייב, תאטום את האוזניים.

רועי פולקמן: אתה יכול לעשות הכול ואני מכבד אותך.

רועי פולקמן: אבל גם היועץ המשפטי חושב שזה לא נכון - -

מכלוף מיקי זוהר: שיוותר.

רועי פולקמן: - - שזה יהפוך לאירוע פרסונלי.

מכלוף מיקי זוהר: בגללכם שיוותר על העתיד שלו.

מכלוף מיקי זוהר: בגלל הפופוליזם שלכם שיוותר על העתיד שלו.

איילת נחמיאס ורבין: השתגעת לגמרי.

מכלוף מיקי זוהר: זה ריק מתוכן.

מכלוף מיקי זוהר: צדקני והדרגה הנמוכה ביותר.

איילת נחמיאס ורבין: אתה השתגעת לגמרי ואתה שוחק את המעמד של היועץ המשפטי של הכנסת עד דק.

איילת נחמיאס ורבין: זה לא מגיע לו.

איילת נחמיאס ורבין: לא מגיע מה שאתה עושה על הגב שלו.

איילת נחמיאס ורבין: אתה עושה על הגב שלו סיבוב מזעזע.

פנינה תמנו: אדוני היושב-ראש, ראשית, בכספי ציבור עסקנן ולכן אני מתקשה להבין איך אנחנו מתנהלים בדיון שעוסק בכספי ציבור, שיכול להגיע לכדי מיליונים בצורה כזו שאחד צועק "פרסונלי", השני "לא".

פנינה תמנו: בכוונה לא דיברתי עם היועץ המשפטי הנוכחי.

פנינה תמנו: אני חושבת שראוי שנכבד את עבודתו המקצועית ולא נשרבב את שמו או את שמו של היועץ המשפטי של הממשלה.

מכלוף מיקי זוהר: מה לעשות שזה חוק שמדבר עליו?

פנינה תמנו: הדיון חייב להיות דיון עקרוני וערכי.

פנינה תמנו: בגלל שהוא גלש למקום הלא עקרוני אני אומרת לך אדוני היושב-ראש, לא יהיה מכאן אלא - - -

מכלוף מיקי זוהר: כי התקשורת, יחד עם גורמים מסוימים, גררו אותנו לדיון הלא עקרוני.

פנינה תמנו: אדוני היושב-ראש, אתה גורם לי להעלות את הטונים כמה אוקטבות למה.

מכלוף מיקי זוהר: גררו אותנו לשם.

מכלוף מיקי זוהר: כמה כתבים שכולם משקשקים מהם.

פנינה תמנו: אתה לא נותן לדבר.

איילת נחמיאס ורבין: אוי באמת, אתה אף פעם לא הגעת לתקשורת - - -

פנינה תמנו: אני מכבדת אתכם, באמת, זה גן ילדים?

מכלוף מיקי זוהר: אני לא עושה חשבון לתקשורת.

איילת נחמיאס ורבין: מה שאתה עושה עכשיו זה רק לתקשורת.

פנינה תמנו: את מתפרצת לדברים שלי, את לא מכבדת אותי.

איילת נחמיאס ורבין: צודקת, סליחה.

פנינה תמנו: אני כיבדתי אותך.

פנינה תמנו: זה לא בסדר.

איילת נחמיאס ורבין: טוב התנצלתי, לא צריכה לעשות יותר מלהתנצל.

פנינה תמנו: כל הדיון הזה הוא פופוליסטי.

פנינה תמנו: הסעיף הזה צריך לרדת מסדר היום.

פנינה תמנו: סלח לי אדוני, בסופו של דבר לא הבאנו לכאן אנשי מקצוע שיגידו לנו כמה השלכות ומה ההבדל בין מה שהוא יצא היום לבין מה שהוא יקבל אם נעשה את התיקון.

פנינה תמנו: אי אפשר לקרוא לו "מקופח" זה סוג של ניתוק להגיד שהוא מקופח.

פנינה תמנו: אם היועץ המשפטי עצמו אומר שנוציא אותו, אני חושבת שזה רמז מאוד חשוב לוועדה.

מכלוף מיקי זוהר: זכותו.

פנינה תמנו: לכן אדוני היושב-ראש, אתה צריך להגדיל פה ראש ולשמור על כבודה של הכנסת - -

מכלוף מיקי זוהר: זה בדיוק מה שאני עושה.

פנינה תמנו: - - ולדחות את הדיון הזה לדיון עקרוני.

מכלוף מיקי זוהר: זה בדיוק מה שאני עושה.

פנינה תמנו: אני מתכוונת להגיש הסתייגות.

פנינה תמנו: לא ייתכן שהסעיף הזה יעבור.

פנינה תמנו: משהו אחרון, אני מסכימה עם חבר הכנסת פולקמן, אנחנו בכיתה א' שאנחנו עושים השוואות?

פנינה תמנו: למה הוא קיבל ואני לא קיבלתי?

פנינה תמנו: למה לא השוו את התנאים ליועץ המשפטי של הממשלה?

מכלוף מיקי זוהר: מה זאת אומרת?

פנינה תמנו: גם לשופט עליון, כמו שהוא אמר, יש תנאים מסוימים, נלווים, גם אחרי שהוא פורש.

פנינה תמנו: זה לא אותו תפקיד ולכן כל תפקיד צריך להיות נדון לגופו.

יואב בן צור: אני חושב שיש לנו יועץ משפטי לכנסת משכמו ומעלה.

יואב בן צור: דבר שני, מה אנחנו מדברים גבוהה גבוהה ואומרים לא להזכיר את שמו.

יואב בן צור: אנחנו לא יודעים מי זה היועץ המשפטי של הכנסת?

מכלוף מיקי זוהר: די עם הפופוליזם הזה, די.

יואב בן צור: דבר שלישי, אם היועץ המשפטי של הכנסת מוקבל לשופט בית משפט עליון אי אפשר להגיד מצד אחד הוא מוקבל ומצד שני לא.

יואב בן צור: אם הוא מוקבל, הוא מוקבל טוטאלית.

מכלוף מיקי זוהר: נכון.

מכלוף מיקי זוהר: אני מאוד מודה לך על הדברים.

מכלוף מיקי זוהר: סוף סוף אפס פופוליזם.

יואב בן צור: ככה עם כל המוקבלים.

יואב בן צור: באף מקום לא עושים אפליה, לא עושים הפרדה בין השכר שנקבע לגמלאות שנקבעו.

יואב בן צור: בכל מקום שכר, גמלאות, כל התנאים שיש לאותם שופטים בבית משפט עליון, כל המוקבלים שלהם נמצאים באותה קטגוריה וזוכים לכל הטובות האלה.

יואב בן צור: לכן אני חושב שאין צודק מההחלטה הזאת וצריך להעביר אותה בלי שום קשר למי שנמצא שם.

יואב בן צור: במקרה מי שנמצא שם הוא בן אדם מצוין חשוב וטוב שעושה עבודה מצוינת.

יואב בן צור: אין שום סיבה שיגרע חלקו ממקבילו.

רועי פולקמן: ואם זה עולה חמישה מיליון שקלים, גם?

מכלוף מיקי זוהר: עכשיו נשמע כמה זה עולה.

מכלוף מיקי זוהר: חשב הכנסת יפריך את כל התדרוכים שלכם.

פנינה תמנו: כאילו זה עסק משפחתי.

פנינה תמנו: מכניסים יד ומוציאים כמה כסף שרוצים.

פנינה תמנו: יאללה נחלק.

פנינה תמנו: אתם מתנהגים כאילו זה עסק פרטי.

דוד אמסלם: אגב, אפשר גם להוריד לשופטים.

דוד אמסלם: לא חייבים להעלות.

מכלוף מיקי זוהר: גם אפשרות.

מכלוף מיקי זוהר: בוא נראה אותך, תוריד לשופטים בגמלה.

מכלוף מיקי זוהר: אגב, נראה אותך לא תומך בהצעת החוק שלי להעביר את זה לוועדה ציבורית שתקבע בעצמה את השכר שלנו.

מכלוף מיקי זוהר: נראה שם כמה תילחמו שנמשיך לשלוט בשכר של עצמכם.

אמיר אוחנה: אני מציע להיזהר עם להוריד לשופטים, בסוף הם יתחילו לפסול חוקים של הכנסת.

חיים אבידור: לפני שאני נכנס לנושא של עלויות אני רוצה לומר עוד כמה דברים עקרוניים.

חיים אבידור: יש לזה השלכות לגבי יכולת לגייס יועצים משפטיים טובים בעתיד.

חיים אבידור: ככל שימצאו במגזר הציבורי מישהו שיתאים להיות היועץ המשפטי לכנסת, אז דעו לכם שמשרת יועץ משפטי למדינה במדינה, הוא מקבל 4% לשנה.

חיים אבידור: או כשיש פרקליט במדינה, הוא מקבל 3% לשנה.

חיים אבידור: למעשה היועץ המשפטי הנוכחי שרת שמונה שנים בממשלה וקיבל 3% לשנה וכשהוא עבר לכנסת הגמלה שלו ירדה מ-3% לשנה ל-2% לשנה.

חיים אבידור: לכן תחשבו אם פעם תרצו לשאוב לכנסת מישהו שמשרת בממשלה כיועץ משפטי לכנסת והוא מקבל או 4% או 3%, אולי זה יהיה במסגרת מערכת השיקולים שלו אם לעבור לכנסת עם 2%.

איילת נחמיאס ורבין: מספר אנשים - - -

מכלוף מיקי זוהר: נא לא להפריע לחשב הכנסת בזמן שהוא מפריך את הטיעונים שלכם.

איילת נחמיאס ורבין: הוא לא מפריך.

איילת נחמיאס ורבין: מספר האנשים הולך ופוחת.

חיים אבידור: גם מספר האנשים שיקבלו פנסיה תקציבית בכנסת יעלם תוך שתיים שלוש קדנציות.

חיים אבידור: אני רוצה להדגיש שהיועץ המשפטי איל ינון ביקש שהחוק הזה לא יחול עליו.

חיים אבידור: אבל היות ונשאלתי, אני אתייחס לעלויות.

דוד אמסלם: אנחנו מוותרים על ההצמדה, זה בסדר.

דוד אמסלם: אם הוא רוצה לוותר, שיוותר.

דוד אמסלם: אבל קודם כל זה שלו ואחרי זה שיוותר.

חיים אבידור: בדיוק.

חיים אבידור: היועץ המשפטי הנוכחי יפרוש עם 56% פנסיה לפי המתכונת בה הוא עבד.

מכלוף מיקי זוהר: נניח שתוארך לו הקדנציה?

חיים אבידור: אני לא יודע אם אפשר, אבל אם תוארך הוא ימשיך לצבור.

מכלוף מיקי זוהר: כמה אפשר?

חיים אבידור: נכון להיום 2% לשנה.

חיים אבידור: נניח הוא יפרוש בעוד שנתיים בלי שיאריכו לו, המשמעות של זה שהחלת החוק הזה עליו תהיה שזה יאיץ לו את המסלול להגיע ל-70% זאת אומרת שהוא יקבל עוד 14%.

חיים אבידור: המשמעות של עוד 14% היא 9,460 שקל לחודש לפנסיה.

חיים אבידור: קרי, 113,000 לשנה.

חיים אבידור: 30 שנה אחרי הפנסיה זה 3 מיליון.

מכלוף מיקי זוהר: 3.5 מיליון שקלים.

מכלוף מיקי זוהר: שיהיה מדויק ונאחל לו שיחיה עד 120.

מכלוף מיקי זוהר: האוצר אמר שזה ששה מיליון שקל בשנה.

פנינה תמנו: אתה מתייחס לתקשורת ואומר שאלה דברים שלנו?

פנינה תמנו: אני לא מצליחה להבין.

מכלוף מיקי זוהר: היועץ המשפטי של האוצר העלה בדיון הקודם עלויות של מיליונים.

מכלוף מיקי זוהר: חמישה מיליון שקל בשנה.

פנינה תמנו: אתה נותן יותר מידי משקל לתקשורת, אתה יושב פה ולוקח את הדברים של התקשורת ומתייחס לזה כאילו היו אלה דברים של חברי הוועדה.

מכלוף מיקי זוהר: גם חברי הוועדה נפלו פה קורבן לתקשורת.

פנינה תמנו: זה לא משנה שלושה מיליון או ששה מיליון, זה העניין העקרוני.

מכלוף מיקי זוהר: אסי מסינג, היועץ המשפטי של משרד האוצר, אנא התייחס לדברים שנאמרו פה.

מכלוף מיקי זוהר: תתייחס לנוסח החדש שהנחנו הבוקר, שיובא לקריאה שנייה ושלישית.

אסי מסינג: ראשית, מאחר ונשפכו הרבה מילים בשבוע האחרון, למרות שהדיון היה לפני כחודש, אז אני רוצה להבהיר מספר דברים.

אסי מסינג: אחד, יש לי יחסי עבודה מצוינים עם היועץ המשפטי של הכנסת.

אסי מסינג: אני מכיר אותו באופן אישי למעלה מ-16 שנה.

אסי מסינג: בכל התפקידים שאני עשיתי והוא עשה היה לנו שיתוף פעולה מצוין.

אסי מסינג: לעיתים היו מחלוקות מקצועיות שאינן חורגות לשום דבר אישי וכל הניסיון לייחס כאן עניינים אישיים, מוטב היה אילו לא היה עולה ללא כל בסיס ועניין.

אסי מסינג: אני מאוד מכבד אותו.

אסי מסינג: דבר שני, העמדה שאני מציג כאן, כפי שהוצגה גם בפעם הקודמת, היא לא עמדה אישית שלי, היא על דעת כל האגפים הרלוונטיים במשרד האוצר: אגף התקציבים, אגף החשב הכללי, אגף הממונה על השכר ומנכ"ל המשרד.

מכלוף מיקי זוהר: זו עמדת ממשלה?

אסי מסינג: זו עמדת משרד האוצר.

מכלוף מיקי זוהר: שאלתי אם זו עמדת ממשלה?

אסי מסינג: הכנסת בחרה לא להביא את הנושא לדיון בממשלה.

מכלוף מיקי זוהר: הכנסת לא מביאה לוועדת שרים לענייני - - -

אסי מסינג: הכנסת בחרה לא להביא - - -

מכלוף מיקי זוהר: הממשלה לא הביעה עמדה.

מכלוף מיקי זוהר: אתה חייב לדייק, הממשלה לא הביעה עמדה כזו.

מכלוף מיקי זוהר: זו עמדה של משרד האוצר, שאתה מוביל.

מכלוף מיקי זוהר: זו לא עמדת הממשלה.

אסי מסינג: אני מבקש לא לקטוע אותי.

מכלוף מיקי זוהר: אני אשתדל.

אסי מסינג: ואני מבקש לא להכניס מילים לפי.

אסי מסינג: אמרתי בצורה מאוד ברורה, לא מדובר בעמדה אישית שלי, אין פה עניין אישי, יש עניין של חוק מאוד בעייתי, גם במתכונת המתוקנת שלו כפי שהונחה לפני מספר דקות ואני אצביע על הפגמים שמופיעים בחקיקה.

מכלוף מיקי זוהר: אז תתייחס לחוק שהונח עכשיו.

אסי מסינג: אני רק רוצה להסביר, כדי שלא יובן אחרת כי יש ניסיון להסיט את הדיון הענייני לדיון אישי.

אסי מסינג: אני סבור שלא מדובר בדיון אישי.

אסי מסינג: מדובר בעמדת משרד האוצר.

מכלוף מיקי זוהר: הסברת, זה ברור, לא קניתי את ההסבר.

אסי מסינג: זכותך.

בצלאל סמוטריץ': ברור שזה לא עניין אישי, אני חושב שאף אחד לא חושד שזה אישי.

בצלאל סמוטריץ': אבל היושב-ראש, אם אני מבין נכון, עמד על העניין, כשאתה אומר עמדת ממשלה - - -

אסי מסינג: לא אמרתי עמדת ממשלה, אמרתי עמדת משרד האוצר.

אסי מסינג: ציינתי מיהם הגורמים העוסקים בענייני גמלאות.

מיכל בירן: אני מנסה להבין מה הוא אומר ולא מצליחה בגלל שמפריעים לו כל הזמן.

אסי מסינג: אני אחזור ואומר, אם היה זמן ואם הנושא היה מובא בהתאם למקובל לוועדת שרים לענייני חקיקה, הייתה מובעת עמדת הממשלה.

אסי מסינג: לצערי זה לא קרה ולכן אני מביא כרגע את העמדה של כל הגורמים המקצועיים במשרד האוצר, שאו עוסקים בענייני פנסיה תקציבית - - -

מכלוף מיקי זוהר: כולל שר האוצר?

אסי מסינג: לא הבאתי את הנושא לעניינו של שר האוצר ואני לא חושב שהיה צריך לעשות כך.

פנינה תמנו: לא הכול חייב להיות פוליטי אדוני היושב-ראש.

פנינה תמנו: זה דיון ענייני.

פנינה תמנו: אלה אנשי מקצוע.

מכלוף מיקי זוהר: מה זה אנשי מקצוע?

מכלוף מיקי זוהר: פקידים שלא צריכים להחליט כלום, הנבחרים מחליטים.

איילת נחמיאס ורבין: זאת הבעיה הכי קטנה.

אסי מסינג: ציינת בצורה מפורשת, תפקיד המחוקק הוא לקבוע נורמות ולא לעסוק במקרים בודדים ומסוימים, אשר הטיפול בהם מסור לרשות המבצעת, זה עיקרון יסוד.

מכלוף מיקי זוהר: נחדד את זה, כי אולי אני לא מבין את תפקידי כחבר כנסת.

אסי מסינג: אולי תיתן לי להשלים?

מכלוף מיקי זוהר: טענת טיעון עכשיו שהוא טיעון מאוד מעניין ואני רוצה ברשותך להתייחס לזה.

אסי מסינג: לא אני המצאתי אותו, זו הכלה בסיסית ומושתתת.

מכלוף מיקי זוהר: האם ההלכה הזו רלוונטית למה שקורה עכשיו?

אסי מסינג: מי שדן בנושא ואמר שזה פרסונלי זה אתה, לא אני.

מכלוף מיקי זוהר: אז אני חוזר ואומר, אם יש מצב בו מישהו מעובדי הכנסת, לא משנה כרגע מי, במקרה הזה זה היועץ המשפטי לכנסת, נפגע, או לא מקב מה שהוא צריך לקבל, כמו עובדים אחרים שמקבילים לו, מי צריך לתקן את התיקון הזה?

מכלוף מיקי זוהר: או שמא הוא צריך לשלם מחיר בשם ההלכות או בשם ההתנהלות המשפטית שהיועץ המשפטי של האוצר צריך שנתנהל בה.

מכלוף מיקי זוהר: האם אני לא צריך לתקן את זה כיושב-ראש ועדת הכנסת, שזה תפקידי, להגן על עובדי הכנסת ולא משנה מיהם?

מכלוף מיקי זוהר: תענה לי.

איילת נחמיאס ורבין: כשאתה מדבר על מקביל, אתה מתכוון להצמדה?

איילת נחמיאס ורבין: כי זה לא אותו דבר.

מכלוף מיקי זוהר: מקביל כמו שופט בית משפט עליון.

איילת נחמיאס ורבין: אז הצמדה.

איילת נחמיאס ורבין: מי שהוא מוצמד אליו.

מכלוף מיקי זוהר: תענה לי מי צריך לטפל בזה או שמא לא צריך לטפל בזה ולתת לעוול הזה להמשיך לזעוק לשמים?

דוד ביטן: רציתי לשאול, ההסכם הזה בין משרד האוצר לחברת החשמל, שאתם נותנים בניגוד לכללים במשק תוספת פנסיה לכל אחד מהם, זה לא אישי?

דוד ביטן: אין רשימה אישית של עובדים?

מכלוף מיקי זוהר: לא, זה לא פרסונלי.

מכלוף מיקי זוהר: התייפייפות הנפש אין לה גבול.

איילת נחמיאס ורבין: אתם הבאתם את הרפורמה בחברת החשמל, אתה צוחק עלי עכשיו?

איילת נחמיאס ורבין: אתם הבאתם את הרפורמה בחברת החשמל, אתם באים עכשיו בטענות אלינו?

איילת נחמיאס ורבין: טענות על רפורמה שאתם עושים?

איילת נחמיאס ורבין: אתה רציני?

איילת נחמיאס ורבין: זו ממש חוצפה.

מכלוף מיקי זוהר: הוא יקבל תנאים כמו שופט בית משפט עליון ללא יוצא מן הכלל.

רועי פולקמן: הוא לא יקבל, יש עוד תנאים שהוא לא מקבל.

פנינה תמנו: השיטה להצדיק פזרנות היא להצמיד.

פנינה תמנו: זה בכלל לא אותו תפקיד.

דוד אמסלם: יש לי גם שאלה ליועץ המשפטי ברשותך, נניח שהכנסת רוצה לשנות את תנאיו של נשיא המדינה, זה חוק פרסונלי או חוק מדיני?

מכלוף מיקי זוהר: או שכרו של ראש הממשלה למשל?

מכלוף מיקי זוהר: או תנאי ראש הממשלה, גילום המס שלו, זה פרסונלי?

דוד אמסלם: האם יש רק בן אדם אחד במדינה במעמד הזה?

דוד אמסלם: איך אתה מציע להתייחס לנושא?

דוד ביטן: אם קבלו את הסכמת האוצר זה לא פרסונלי, אבל אם אין הסכמה, זה פרסונלי.

אמיר אוחנה: מה קורה עם יועצים משפטיים של משרדי הממשלה?

אמיר אוחנה: אני רוצה לדעת מה שכרם?

מכלוף מיקי זוהר: זה פרסונלי, אסור לקבוע פרסונלית.

מכלוף מיקי זוהר: אדוני היועץ המשפטי, תתייחס למושג הפרסונלי.

אסי מסינג: אני אתייחס לכל מה שנאמר אם תאפשרו לי.

אסי מסינג: האמירה והקביעה שאין חקיקה פרסונלית ואין עיסוק בעניינים בודדים מסוימים שמסור לרשות המבצעת זה הלכה מימים ימימה שמוקנית - - -

מכלוף מיקי זוהר: אני לא רשות מבצעת, אני רשות מחוקקת, שתדע.

אסי מסינג: אני יודע.

אסי מסינג: אני אומר שוב, העובדה שאין מתפקידו של המחוקק לעסוק בחקיקה פרסונלית היא כלל בסיסי מקובל בתורת המשפט ובמשפט חוקתי שנה א' בלימודי המשפטים.

אסי מסינג: יחד עם זאת, ישנם מקרים קיצוניים שבהם אין אפשרות אחרת מאשר לעסוק בחקיקה פרסונלית והם בעיקר מקרים שעומדת מאחוריהם תכלית והתכלית כמובן בסופו של דבר אינטרסים שונים לטובת הציבור.

אסי מסינג: ברמה העקרונית, לשאלה שנשאלתי לעניין תפקיד נשיא המדינה או תפקיד ראש הממשלה, בוודאי שלא מדובר בחקיקה פרסונלית, מדובר בחקיקה שמיועדת לנושא תפקיד והוא כל מי שיכהן בתפקיד ראש ממשלה.

מכלוף מיקי זוהר: גם פה זה כל מי שיכהן, מה זאת אומרת?

אסי מסינג: כל מי שיכהן כנשיא המדינה.

איילת נחמיאס ורבין: זה היה האופן בו היית צריך להציג את הנושא ולא לפגוע ביועץ המשפטי.

מכלוף מיקי זוהר: זה מה שאמרו לכם, הזינו אתכם במידע שגוי.

איילת נחמיאס ורבין: יש לו עוד שנתיים וחצי כהונה, למה לפגוע בו ככה?

איילת נחמיאס ורבין: בניגוד אליך, אני ידעתי את המספרים ובכמה מדובר, ידעתי שמדובר בשלושה מיליון שקל ולא בחמישה.

אסי מסינג: גם בחוק הכנסת יש פרק ספציפי שמתייחס לתפקיד היועץ המשפטי של הכנסת ואותו מבקשים לתקן.

אסי מסינג: החוק עצמו, שמתייחס לשורת - - - אין כמובן שום פסול והוא לא פרסונלי והוא ענין של המוסד של הכנסת.

אסי מסינג: מה שמבקשים בהצעת החוק שמונחת זה להתייחס באופן ספציפי לעובדים בפנסיה תקציבית, שהביאו מהעבר את מטען הפנסיה התקציבית ומונו לתפקיד יועמ"ש הכנסת.

אסי מסינג: העניין הזה, אגב עיסוק בשאלת של היועץ המשפטי הנוכחי או היועץ המשפטי הבא שבמקרה יהיה בפנסיה תקציבית, המשמעות היא בסופו של דבר מתן הטבה והגדלת הקצבה.

אסי מסינג: היא למעשה בשני מישורים, כפי שלפחות מוצע כרגע בהצעת החוק.

אסי מסינג: הראשונה שבהם היא בהגדלת אחוזי הקצבה, עליהם דברתי בהרחבה דיון הקודם, אגב, בניגוד לנטען כאן לא אמרתי שום מספר, ללא בדיקה של קצבתו של אדם כזה או אחר, בדיקה אקטוארית אין יכולת לנקוב בסכומים.

אסי מסינג: החלק השני שמוצע כאן במסגרת ההצעה והוא חדש, והוא לא פחות שווה כסף מהחלק הראשון, עם הרבה יותר לטעמי, וזו עובדה חריגה, זה לקבוע שהיועץ המשפטי של הכנסת, אם יסיים את עבודתו שלא בדרך של פיטורין אלא בדרך של התפטרות, הוא יקבל קצבה מיידית.

אסי מסינג: זו קביעה שחורגת מכל המקובל.

מכלוף מיקי זוהר: תכף תסביר את זה היועצת המשפטית.

אסי מסינג: היא חורגת מכל המקובל בחוק הגמלאות ובשאר המקומות.

אסי מסינג: האמירה הזו כשלעצמה מוסיפה מעבר לאותה תוספת קצבה בגובה של 9%, 10%, 15% או 20%, היא קובעת שהקצבה תשולם מהמועד שבו אותו יועץ משפטי יסיים את תפקידו לפי מה שמוצע כאן לפי רצונו, הוא יקבל את הקצבה לכל ימי חייו.

אסי מסינג: מדובר באופן מאוד חורג, זה נכון שיש מסלולי פרישה מוקדמת בשירות המדינה וזה נכון שיש הסדרים שונים, אבל בוודאי שלא מדובר בזכות שהיא נמצאת לעובד עצמו.

אסי מסינג: מדובר בזכות מאוד חריגה שטומנת בחוב הרבה כסף.

איילת נחמיאס ורבין: גם בנוסח החדש?

אסי מסינג: הנוסח החדש - - -

דוד ביטן: לא קבלתי תשובה לגבי חברת החשמל.

מכלוף מיקי זוהר: הוא לא יענה לך.

אסי מסינג: אני אענה גם על חברת חשמל.

אסי מסינג: הדבר הנוסף, נאמר גם בפעם הקודמת, פנסיה תקציבית למעשה היא לגבי רוב הצעדים שאנחנו מדברים על עידן שבו לא מעלים את הזכויות ומה שמוצע כאן זה באופן ספציפי להגדיל לקבוצה מאוד מצומצמת שלהערכה שלי מדובר בשני עובדים לכל היותר שלגביהם יחול העניין הזה, מבלי להתייחס לשאלת הרטרואקטיביות שיש פה בעצם ההחלה עצמה.

אסי מסינג: הדבר הנוסף זה שאלת ההקבלה לשכר והקבלה לקצבה.

אסי מסינג: האם תנאי שכר ותנאי קצבה הם תמיד מוקבלים.

אסי מסינג: יש שורה של עובדים בכירים יותר בשירות המדינה שתנאי השכר שלהם מוקבלים לתנאי השכר של שופטים ואולם תנאי קצבתם אינם מוקבלים.

פנינה תמנו: תודה רבה.

אסי מסינג: למשל מפכ"ל המשטרה, ראש שירות הביטחון הכללי, ראש המוסד.

יואב בן צור: אלה אנשים שלא מתעסקים בשפיטה או במשפט, יש הבדל.

פנינה תמנו: הם מתעסקים בדברים לא פחות חשובים.

פנינה תמנו: הם מתעסקים בדברים שאתה יודע מה, הם יותר מאוימים.

אסי מסינג: יש לא מעט בכירים במשרד המשפטים שרק שכרם מוקבל לשכר שופט ולא תנאי הקצבה שלהם.

אסי מסינג: הדבר הנוסף הוא, עניין ויתור על זכויות.

אסי מסינג: העמדה החד משמעית שלנו בעבר, גם של הפסיקה וגם להבנתי של הייעוץ המשפטי של הכנסת, שזכויות שנקבעות בחוק, למעט הטבות נלוות, אינן ניתנות לוויתור ובוודאי שלא ניתן לעשות לגביהם עיפרון כחול במובן הזה שאדם מקבל חלק מהקצבה או לא.

אסי מסינג: אדם יכול לא לתבוע קצבה, זו זכותו.

אסי מסינג: אין חובה לקבל פנסיה תקציבית.

אסי מסינג: אבל אדם אינו יכול לקבל חלק מההסדר.

אסי מסינג: אין דבר כזה ואין לו שיקול דעת בעניין הזה.

אסי מסינג: חשוב להדגיש את הנושא הזה.

איילת נחמיאס ורבין: זה בכל מקרה יחול עליו?

אסי מסינג: במתכונת כפי שמוצעת כאן, החוק יחול.

אסי מסינג: לא נוחה לי ההתייחסות הפרסונלית.

אסי מסינג: ההתייחסות הזו אינה נכונה ולא נכון לעשות אותה, אבל לצערי הרב זה הדיון שאליו הוא נגרר.

מכלוף מיקי זוהר: זכותך.

מכלוף מיקי זוהר: טענותיך נשמעו היטב.

אסי מסינג: אני אסכם, ההצעה עצמה, במתכונת המוצעת כאן - - -

דוד ביטן: אני לא מקבל תשובה.

מכלוף מיקי זוהר: הוא לא יענה לך, אין לו תשובה בשבילך.

דוד ביטן: למה?

מכלוף מיקי זוהר: כי נוח לו.

אסי מסינג: ההצעה כוללת - - -

דוד ביטן: שם חרגו מכל הכללים, נתנו להם ובנוסף יש רשימה אישית.

דוד ביטן: שאלתי שאלה עקרונית.

מכלוף מיקי זוהר: עורך-דין מסינג, נא לסיים.

איילת נחמיאס ורבין: ממשלה שלך.

איילת נחמיאס ורבין: לא יכול להיות שתפנו כלפינו בכל מה שהממשלה שלכם טועה, זה ממש לא הגיוני.

מכלוף מיקי זוהר: עכשיו נדבר על רפורמת החשמל?

מכלוף מיקי זוהר: זה לא דיון על רפורמת החשמל.

איילת נחמיאס ורבין: קודם השתמשת בזה כדי להטיח בנו האשמות.

איילת נחמיאס ורבין: אתה לא מתבייש?

אסי מסינג: בסעיף הראשון של ההצעה המונחת כאן - - -

דוד ביטן: אני הולך.

דוד ביטן: אני לא קיבלתי תשובה ואני הולך.

דוד ביטן: אתה לא נותן לו לענות.

מכלוף מיקי זוהר: אתה צועק בלי הפסקה, איך הוא יענה?

דוד ביטן: אני שואל שאלות סתם?

דוד ביטן: אני יוצא, אני לא מצביע.

אסי מסינג: הסעיף הראשון של ההצעה מדבר על הגדלת אחוזי הקצבה.

אסי מסינג: הסעיף השני מדבר על העובדה של קבלת קצבה בהתפטרות - - - ובלבד שהושלמה כהונה מלאה.

אסי מסינג: בהתפטרות לפי בחירותו של היועץ המשפטי של הכנסת הוא יהיה זכאי לקבל קצבה באופן מידי, יהיה גילו אשר יהיה ובלבד שמדובר בהשלמה של כהונה אחת מלאה.

אסי מסינג: זה מה שמוצע כאן בסעיף קטן (ג).

אסי מסינג: כמו שאמרתי, זו הטבה לא פחות ערך מההטבה הראשונה, אפילו לטעמי בקונסטלציות מסוימות היא יוצאת גדולה פי כמה וכמה.

אסי מסינג: דבר אחרון, נשאלתי לעניין חברת חשמל.

אסי מסינג: כל מה שקשור לחברת חשמל כמובן מובא בפני הכנסת בצורת הצעת חוק שהממשלה תניח על שולחן הכנסת בעתיד הקרוב.

אסי מסינג: יחד עם זאת - - -

בצלאל סמוטריץ': אבל הסכמי עבודה לא קשורים - - -

אסי מסינג: הסכמי העבודה הם ידועים וברורים, הם חלק מהעניין.

אסי מסינג: התנאי לכניסתם של הסכמי העבודה הוא השלמת מהלך החקיקה ולכן הם שזורים אחד בשני.

אסי מסינג: יתרה מזאת, בעניין של חברת חשמל, במסגרת רפורמות שונות שעושים מתחום רשות השידור ועד מכון התקנים ישנם הסכמים קיבוציים שמתייחסים לתוספות לקצבה, אגב הרפורמה ואגב הצעדים שמתבצעים במסגרת רפורמות מעין אלה.

אסי מסינג: במסגרת הרפורמה של חברת חשמל הולכים להיות מפוטרים 2500 עובדים.

אסי מסינג: בהקשר הזה ניתנה - - -

מכלוף מיקי זוהר: חבר הכנסת ביטן, הנה הוא עונה לך.

דוד ביטן: לא רוצה לקבל תשובה עכשיו.

דוד ביטן: אני אהיה נגד הרפורמה, נראה מי - - - אז מה?

דוד ביטן: זה אומר שזה בסדר?

פנינה תמנו: אפשר לסיים קודם עם הנושא הראשון?

איילת נחמיאס ורבין: אני מבקשת להגיש נושא חדש.

פנינה תמנו: אני הסתייגות.

מכלוף מיקי זוהר: נקבע ישיבה לטענת נושא חדש.

פנינה תמנו: הסרת הסעיף מסדר היום.

מכלוף מיקי זוהר: היועצת המשפטית רוצה להתייחס לדבריו של היועץ המשפטי של משרד האוצר, נא לתת לה את האפשרות להתייחס, בבקשה.

ארבל אסטרחן: אני מבקשת להתייחס בקצרה לדברים שנאמרו כאן, אפשר לתמצת אותם בארבעה עניינים: נטענו טענות של חקיקה מזורזת ללא נתונים וגורם מקצועי וללא ועדת שרים, נושא של חקיקה פרסונלית, נושא של חקיקה רטרואקטיבית וטענת נושא חדש בקשר לנוסח החדש.

ארבל אסטרחן: בכל הנוגע לחקיקה מזורזת ללא נתונים, אתם יודעים היטב שהצעת החוק הזו הייתה מונחת על שולחן הכנסת כמעט שלושה שבועות עד שהיא עלתה להצבעה.

איילת נחמיאס ורבין: הערתי לך הערה בעניין הזה אתמול בלילה, אני מציעה שגם תאמרי את ההערה שהערתי לך.

מכלוף מיקי זוהר: נא לא להפריע ליועצת המשפטית לומר את דבריה.

איילת נחמיאס ורבין: אני אפריע אם אני אחשוב לנכון ומקסימום תקרא אותי לסדר.

מכלוף מיקי זוהר: זה לא בסדר.

ארבל אסטרחן: מי שמבקש להעלות הצעת חוק לוועדת שרים זו כמובן הממשלה.

ארבל אסטרחן: הממשלה יכלה להחליט אם היא דנה בה או לא דנה בה, זה בוודאי לא עניין של ועדת הכנסת.

ארבל אסטרחן: מבחינת גורם מקצועי נמצא חשב הכנסת, הוא בוודאי גורם מקצועי שמומחה לענייני שכר ופנסיה של עובדי הכנסת ובאופן כללי.

ארבל אסטרחן: גם מבחינת נתונים - - -

רועי פולקמן: אין מומחיות שקשורה להשוואת תנאי השכר במשק בכלל בקרב עובדים, זה לא קשור, הוא אחראי על הכנסת.

איילת נחמיאס ורבין: זו הערה נכונה.

רועי פולקמן: זה לא נציב שירות המדינה, הממונה על השכר.

ארבל אסטרחן: טענו גם שעשה ביקורת לקראת הישיבה הזו בכל הנושאים האלה וכל הנתונים שנאמרו כאן היו גם בישיבה הקודמת ועכשיו התבקשו נתונים שבישיבה הקודמת לא התבקשו.

ארבל אסטרחן: הנתונים היו, אין פה שום דבר מוסתר או לא ידוע וחברי הכנסת יכלו בישיבה הקודמת, כמו גם בישיבה הזאת, כמו גם בשבועות שההצעה הייתה מונחת על שולחן הכנסת, לבקש כל נתון והם היו מקבלים אותו.

ארבל אסטרחן: זו הטענה הפחות משמעותית.

ארבל אסטרחן: דובר על חקיקה פרסונלית.

ארבל אסטרחן: כמו שהזכיר יושב-ראש הוועדה והזכירו חברי כנסת והזכיר החשב, יש מכתב של היועץ המשפטי לכנסת הנוכחי שמבקש שההצעה לא תחול עליו.

ארבל אסטרחן: אבל צריך לזכור שבכל מקרה היא תחול על כל יועץ משפטי שיבוא, שהוא עדיין בפנסיה תקציבית.

ארבל אסטרחן: נכון שזה אומר שזה לא יהיו המון אנשים אבל זה בהחלט יכולים להיות שלושה אנשים כי כל אדם שהתחיל לכהן בשירות המדינה לפני פחות מ-20 שנה נמצא בפנסיה תקציבית.

איילת נחמיאס ורבין: אמר הרגע היועץ המשפטי של משרד האוצר שהוא לא יוכל לא להחיל את זה על עצמו.

איילת נחמיאס ורבין: אני מבקשת שזה יהיה הדדי.

מיכל בירן: הוא אומר שהוא לא יכול חצי.

ארבל אסטרחן: הוועדה יכולה.

ארבל אסטרחן: הוועדה תחליט בעניין.

בצלאל סמוטריץ': צריך בחוק לקבוע שהוא לא יחול על היועץ הנוכחי.

איילת נחמיאס ורבין: אני מסכימה אתך בעניין הזה, אבל הדיון הוא לא פרסונלי.

ארבל אסטרחן: הוועדה תחליט בעניין הזה.

ארבל אסטרחן: המכתב נמצא בפניכם והוא ברור כשמש.

ארבל אסטרחן: בנושא של חקיקה רטרואקטיבית, יודגש כי בנוסח שהוגש בפעם שעברה וגם עכשיו, הכוונה הייתה שזה יחול מכאן ואילך ולא אחורנית.

ארבל אסטרחן: שוב, זה דבר שהוועדה צריכה להחליט בו.

בצלאל סמוטריץ': עושים את זה כל הזמן.

בצלאל סמוטריץ': כשישבנו בוועדת כספים ואישרנו תיקונים לשכר השופטים ואם אנחנו מאשרים שינוי גם בתנאי הפנסיה, הוא פועל גם רטרואקטיבית במובן הזה - - -

ארבל אסטרחן: מה שמחליטים.

ארבל אסטרחן: השאלה ממתי חל השינוי?

ארבל אסטרחן: האם הוא חל מעכשיו?

ארבל אסטרחן: האם חל מתחילת הכהונה?

בצלאל סמוטריץ': השינוי חל מעכשיו.

ארבל אסטרחן: מה שתחליט הוועדה.

ארבל אסטרחן: לעניין הנוסח, זה הדבר המשמעותי יותר.

ארבל אסטרחן: לעמדתי ממש לא מדובר בנושא חדש כי הנוסח עונה על דברים שעלו - - -

מכלוף מיקי זוהר: אנחנו עדין לא בדיון הזה.

מכלוף מיקי זוהר: נחכה עם זה.

דוד אמסלם: אבל אם היא טוענת שזה לא נושא חדש - - -

מכלוף מיקי זוהר: אנחנו צריכים להצביע על זה בכל מקרה.

ארבל אסטרחן: הוועדה צריכה להכריע אבל אני אגיד מה מונח בפניכם.

ארבל אסטרחן: עלתה טענה בישיבה הקודמת שאולי יש כוונה להעביר אנשים מפנסיה צוברת לפנסיה - - -

איילת נחמיאס ורבין: איזה טענה יש לך להצדיק את זה שהנוסח הזה הונח לדיון היום?

איילת נחמיאס ורבין: איזה הצדקה יש לזה, כשאת ואני יודעות שהנוסח הזה מסתובב פה שלושה ימים?

איילת נחמיאס ורבין: סליחה ארבל, אני לא נוהגת לתקוף אותך אבל את דברת אלינו בצורה שלא מקובלת עלי.

איילת נחמיאס ורבין: כולל נזיפה משתמעת.

איילת נחמיאס ורבין: לא מקובלת עלי ההתנהלות שלכם.

איילת נחמיאס ורבין: את ידעת שיש פה נוסח ולא דאגת שיעבירו לנו.

ארבל אסטרחן: לא הייתה לי כוונה לנזוף בחברי הכנסת.

איילת נחמיאס ורבין: יש גבול.

איילת נחמיאס ורבין: עד כאן.

איילת נחמיאס ורבין: אני מאוד מעריכה אתכם אבל יש גבול.

מכלוף מיקי זוהר: רואים כמה.

איילת נחמיאס ורבין: ראיתי את כולכם פה בהצגות מול היועצים המשפטיים.

איילת נחמיאס ורבין: לעומת זאת, הם מעולם לא ראו אותי בהצגה מולם.

איילת נחמיאס ורבין: אם אני יודעת מאתמול בלילה שיש נוסח חדש ואף אחד לא דואג להעביר לי אותו, שזה תפקיד הוועדה שאתה עומד בראשה, אז עם כל הכבוד אני אעיר את זה ליועצת המשפטית, שטרחה להעיר לנו כהסברתי לה למה אנחנו לא שמנו לב לזה שיש דיון כל כך חשוב, כי אף אחד לא רצה שנשים לב שיש דיון כזה.

מכלוף מיקי זוהר: זכותך.

איילת נחמיאס ורבין: תודה רבה לך שאתה מקנה לי את הזכות הזאת.

מכלוף מיקי זוהר: ניסינו לעשות הכול "במחשכים", למרות שהייתה פה הצבעה פה אחד וכולם השתתפו בדיון - -

איילת נחמיאס ורבין: לא דברתי עליך.

איילת נחמיאס ורבין: איזה יופי, על ראש הגנב בוער הכובע.

איילת נחמיאס ורבין: לא דברתי עליך.

מכלוף מיקי זוהר: - - ועורך דין מסינג פרש פה באופן רחב ביותר למה אסור להצביע בעד החוק - -

איילת נחמיאס ורבין: אני חושבת שהיועץ המשפטי לאוצר - - -

מכלוף מיקי זוהר: - - וגם את וגם חבר הכנסת יואל חסון הצבעתם בעדו.

איילת נחמיאס ורבין: נכון.

איילת נחמיאס ורבין: זו הייתה התקלה שלי.

איילת נחמיאס ורבין: תקלה שלי.

איילת נחמיאס ורבין: בניגוד אליך אני יודעת מתי זו תקלה שלי.

איילת נחמיאס ורבין: לצערי אגב, היועץ המשפטי של משרד האוצר לא יודע להסביר את עמדתו כמו שצריך.

איילת נחמיאס ורבין: גם היום לצערי הם לא מסבירים את זה.

מכלוף מיקי זוהר: מי שנחשף פה במערומיו זה אתם, לא אנחנו.

איילת נחמיאס ורבין: ולא התכוונתי אליך בכלל, אבל טוב שאתה לוקח את זה על עצמך.

מכלוף מיקי זוהר: אני מבקש לסיים ולהקריא את הנוסח.

ארבל אסטרחן: מבחינת הנוסח, נאמר לגבי היועץ המשפטי לממשלה, אני רוצה שהדברים יהיו מדויקים, כי ביקשתי ממזכירות הממשלה להעביר לי את החלטות המדויקות שזה יהיה לפניכם.

ארבל אסטרחן: בשנת 1961 החליטה הממשלה לגבי היועץ המשפטי לממשלה כי מעמדו ותנאי שירותו של היועץ המשפטי לממשלה, למעט גמלאות – תכף תראו שזה שונה – יהיה כמעמדם ותנאי שירותם של שופטי בית משפט עליון.

ארבל אסטרחן: בשנת 1975, ינואר 75 שנתה הממשלה את ההחלטה הזאת ואמרה: במקום "למעט גמלאות", יבוא: "לרבות גמלאות".

מכלוף מיקי זוהר: זה אומר שהממשלה עשתה את השינוי.

מכלוף מיקי זוהר: שימו לב מה קורה, הממשלה עשתה את השינוי ליועץ המשפטי ועכשיו כשהכנסת רוצה לעשות את השינוי ליועץ המשפטי שלה, אנחנו עושים חוקים פרסונאליים.

מכלוף מיקי זוהר: אוי ואבוי.

אסי מסינג: במקרה הזה אני חייב לציין ששני היועצים המשפטים לממשלה האחרונים, הקודם והנוכחי, אינם בפנסיה תקציבית.

מכלוף מיקי זוהר: בסדר גמור.

אסי מסינג: מדובר על החלטה משנת 1961 - - -

פנינה תמנו: הוציא אותם מן האור בשביל כתב ההגנה על הפארסה.

דוד אמסלם: הוא דיבר על העיקרון.

איילת נחמיאס ורבין: הלוואי היה מדבר על העיקרון.

דוד אמסלם: החלטת הממשלה נגעה רק ליועץ המשפטי לממשלה?

ארבל אסטרחן: כן.

קריאה: כל היועצים המשפטיים של הכנסת - - -

אסי מסינג: כי אין יותר בפנסיה תקציבית.

מכלוף מיקי זוהר: מי אמר לך שאין?

מכלוף מיקי זוהר: מי קבע?

דוד אמסלם: ואם מחר נשנה את החוק?

מכלוף מיקי זוהר: קראתי את החוק, לא כתוב פה איל ינון?

איילת נחמיאס ורבין: ואם יבחרו פה מישהו שהוא כן בפנסיה תקציבית?

מכלוף מיקי זוהר: אני מבקש לסיים, לקרוא את הנוסח ולעבור להצבעה.

ארבל אסטרחן: בישיבה הקודמת הוועדה ביקשה ממני להכין נוסח שיבהיר שזה חל רק על מי שבתקציבית.

מכלוף מיקי זוהר: בדיוק.

מכלוף מיקי זוהר: תודה.

ארבל אסטרחן: לכן הנוסח שבפניכם - - -

נציג אגף תקציבים: אני אשמח להתייחס גם.

מכלוף מיקי זוהר: תקבל בהזדמנות אחרת.

קריאה: היו פה עלויות נוספות שלא הוזכרו.

מכלוף מיקי זוהר: תודה רבה.

מכלוף מיקי זוהר: שמענו מספיק.

ארבל אסטרחן: אני אקרא את ההתחלה של סעיף קטן (ב) "לעניין חישוב קצבתו של היועץ המשפטי לכנסת שבשנה שקדמה למינויו חל עליו הסדר פנסיה תקציבית", זו הייתה הבהרה של הוועדה, "לפי חוק שירות המדינה (גמלאות) או חוק שירות הקבע בצה"ל, או חוק גמלאות לנושאי משרה ברשויות השלטון", כלומר אם מגיע לכנסת מישהו בתקציבית מהמדינה או מצה"ל או מישהו שהיה שופט בתקציבית, זה מענה להערה הראשונה שנשאלה.

ארבל אסטרחן: ההערה השנייה שנאמרה בישיבה הקודמת, אנחנו מסמיכים פה את יושב-ראש, איך אנחנו יודעים מה הוא יקבע?

ארבל אסטרחן: אולי הוא יקבע דברים מופרכים?

ארבל אסטרחן: התבקשתי להכין נוסח שיגיד את הדברים בחוק.

ארבל אסטרחן: לכן כתוב "יחולו, לעניין תקופת כהונתו בתפקיד האמור, בתפקיד יועץ משפטי לכנסת, ההוראות החלות על נושא משרה שיפוטית לפי חוק גמלאות לנושא משרה בהתאם לשכר שנקבע".

מכלוף מיקי זוהר: השוואת תנאים לשופט בית משפט עליון.

ארבל אסטרחן: זה ממש מה שהיה גם בישיבה הקודמת.

ארבל אסטרחן: מי שבא בתקציבית ונאמר אין שיקול דעת ליושב-ראש הכנסת ולוועדת הכנסת, אלא נאמר שיש - - -

מכלוף מיקי זוהר: תתייחסי לטענה שלו לגבי סעיף (ג).

ארבל אסטרחן: לעניין סעיף קטן (ג).

ארבל אסטרחן: כמו שאמר היועץ המשפטי לאוצר וכמו שאתם בוודאי יודעים, אכן במדינה יש הרבה מקרים של הסכמי פרישה ופרישה מוקדמת וסיומי קדנציות וכו'.

ארבל אסטרחן: מה עושים במקרים האלה במדינה?

ארבל אסטרחן: באותם מקרים יש כאילו פיטורים ואז מאפשרים לאדם שיצא בפרישה מוקדמת בתנאים מסוימים ובגילאים מסוימים לקבל את הפנסיה מיום פרישתו.

ארבל אסטרחן: את היועץ המשפטי לכנסת לא ניתן לפטר לפי החוק.

ארבל אסטרחן: שוב, בגלל מעמדו ובגלל העצמאות שרצו לתת לו יש פרוצדורה מאוד מסובכת להפסקת כהונתו.

ארבל אסטרחן: לכן, מה שהוצע להבהיר כאן בעצם, כי למשל היועץ המשפטי לכנסת הנוכחית, בכתב תנאיו שהוא קיבל כשהוא נכנס לתפקיד, נאמר לו שאם הוא ישלים קדנציה הוא יקבל פנסיה עם סיום כהונתו, להבהיר שסיום קדנציה, לא אם הוא מתפטר אחרי שנה, סיום קדנציה, לפחות אחת, או התפטרות שלו אחרי שסיים לפחות קדנציה אחת, יראו את זה כפיטורים - - -

בצלאל סמוטריץ': כמה זה קדנציה?

ארבל אסטרחן: חמש שנים, עם אפשרויות הארכה.

ארבל אסטרחן: לפי חוק שירות המדינה, באופן שיחול היום מה שבעצם מחילים על עובדים רבים מאוד בכנסת ובמדינה שיוצרים לפרישה מוקדמת.

ארבל אסטרחן: זו המשמעות של סעיף קטן (ג) שנכון שעליו לא דובר בישיבה הקודמת.

ארבל אסטרחן: בעיני זו הייתה הבהרה והרחבה של העניין הזה ולא נוסח חדש, אבל את זה תצטרך להחליט ועדת הכנסת.

בצלאל סמוטריץ': אני רוצה להציע לחברתי חברת הכנסת נחמיאס ורבין להוריד את הנושא החדש.

בצלאל סמוטריץ': הדיון כאן הוא דיון מהותי, אפשר לתמוך ואפשר להתנגד, זה סתם ימשוך את כולנו עוד חצי שעה.

איילת נחמיאס ורבין: אני חושבת שזו זכותי המוקנית.

איילת נחמיאס ורבין: הייתי בדיון הקודם, עשיתי טעות בהצבעה שלי כי לא העמקתי בנושא.

איילת נחמיאס ורבין: אני לא מפחדת - - -

מכלוף מיקי זוהר: זה בגלל שמוטי גילת צלצל.

איילת נחמיאס ורבין: מי זה מוטי גילת?

איילת נחמיאס ורבין: אגב, עיתונאי רציני מאוד וראוי.

מכלוף מיקי זוהר: בגלל זה טעית בהצבעה.

מכלוף מיקי זוהר: עיתונאים מכתיבים לחברי כנסת אם ההצבעות שלהם היו נכונות או לא.

איילת נחמיאס ורבין: כיוון שאתה פעלת בניגוד עניינים מתפקידך בוועדה הקודמת, אני מציעה לך - - -

מכלוף מיקי זוהר: בושה וחרפה.

מכלוף מיקי זוהר: עיתונים מכתיבים לכם מה להצביע בכנסת.

מכלוף מיקי זוהר: תתביישו.

איילת נחמיאס ורבין: ממש.

איילת נחמיאס ורבין: אתה יודע מה?

איילת נחמיאס ורבין: תתבייש אתה מיקי זוהר.

איילת נחמיאס ורבין: נכון שפתרתי בעיות אחרות בסעיפים אחרים?

איילת נחמיאס ורבין: אני בן אדם הגון, אתה לא.

מכלוף מיקי זוהר: כשיהיה לך נושא חדש, תפתרי את כל הטענות.

מכלוף מיקי זוהר: זה ההבדל בינינו, שאני לא פופוליסט.

איילת נחמיאס ורבין: אתה הכי פופוליסט בעולם.

מכלוף מיקי זוהר: תקשורת מדווחת מה להצביע לחברי הכנסת בשמאל.

איילת נחמיאס ורבין: בכלל לא.

איילת נחמיאס ורבין: תנהל דיון ענייני, לא פרסונלי.

איילת נחמיאס ורבין: בדיוק מה שעשית פה.

בצלאל סמוטריץ': אני חושב שהתשובות שנתנה היועצת המשפטית של הוועדה, גם לעניין נושא חדש, היו ענייניות.

בצלאל סמוטריץ': זכותך לחשוב אחרת ולהשתמש בזה.

איילת נחמיאס ורבין: אני מודה לכם שאתם מרשים לי להשתמש בזה.

בצלאל סמוטריץ': לגופו של עניין, חותם אחרי כל מילה של חבר הכנסת בן צור, שאמר את הדברים בצורה הכי שקופה.

בצלאל סמוטריץ': יש לי רק שאלה ליועצת המשפטית ולחשב הכנסת, האם לתיקון הזה יכולות להיות השלכות אחר כך לעובדים נוספים, או שזה משהו ספציפי.

בצלאל סמוטריץ': שלא יגידו לנו מחר בואו נשווה גם את האנשים האלה והאלה.

מכלוף מיקי זוהר: התשובה היא לא, רק ליועץ המשפטי של הכנסת.

מכלוף מיקי זוהר: משרד האוצר בבקשה.

נציג אגף התקציבים: בעיני אגף תקציבים זו חקיקה פרסונלית שמיועדת לבן אדם אחד, במקרה הטוב לשניים.

נציג אגף התקציבים: כמו שאמר היועץ המשפטי של משרד האוצר מתנגדים אליה.

נציג אגף התקציבים: מבחינת העלויות הן הרבה יותר גבוהות מהתחשיבים שלנו לעומת מה שהוצג על ידי חשב הכנסת.

נציג אגף התקציבים: בין היתר כיוון שלשופטים יש זכויות שארים של 100% מהפנסיה הקובעת שלהם.

ארבל אסטרחן: זה לא יחול.

ארבל אסטרחן: הנוסח של ההצעה לא מחיל זכויות שארים, מחיל רק חישוב קצבה.

נציג אגף התקציבים: יש להם 100% זכויות שארים.

דוד אמסלם: זאת אומרת שהנשים שלהם מקבלות 100%.

ארבל אסטרחן: גם חברי כנסת.

פנינה תמנו: קודם כל לשם ההבהרה, היו שני דיונים, דיון אחד ב-9/5 שלא נכחתי בו והיה דיון נוסף ששם אמרתי לפרוטוקול שיש עתיד ואני כנציגת יש עתיד מתנגדים לסעיף הזה.

פנינה תמנו: חשוב לי שזה יובהר.

מכלוף מיקי זוהר: השעה עכשיו 12:00, דיון בטענת נושא חדש.

מכלוף מיקי זוהר: חברת הכנסת ורבין, אנא נמקי את טענתך טרם נצביע עבורה.

איילת נחמיאס ורבין: כחלק מטענת נושא חדש אני רוצה לטעון, כמו שטענתי בתחילת הדיון, שאני חושבת שהיה נכון לנהל את הדיון העקרוני.

איילת נחמיאס ורבין: כל הזמן חזרתם ואמרתם שזה דיון עקרוני ולא פרסונלי.

איילת נחמיאס ורבין: כיוון שהכרזת כיושב-ראש הוועדה בתחילת הדיון שזה דיון פרסונלי, זאת הייתה בעיני החמצה גדולה, טעות נוראית.

איילת נחמיאס ורבין: גם כלפי היועץ המשפטי, אבל גם לעניין עצמו.

איילת נחמיאס ורבין: במובן הזה תיקנתי גם את היועץ המשפטי של משרד האוצר ואמרתי מה זאת אומרת?

איילת נחמיאס ורבין: יכול להיות שהיועץ המשפטי שייבחר בשנת 2020 יהיה עם פנסיה תקציבית.

איילת נחמיאס ורבין: עדין לא נעלמו לגמרי האנשים שיש להם פנסיה תקציבית בכנסת וטוב אגב שפנסיה תקציבית בוטלה.

מכלוף מיקי זוהר: לא אמרנו שאנחנו בעדה.

איילת נחמיאס ורבין: לא אמרתי שאמרת שאתה בעדה.

איילת נחמיאס ורבין: חד משמעית, אין שום דמיון בין הנוסח הזה לבין הנוסח שהיה בדיון.

דוד ביטן: תמיד אפשר לשנות נוסחים.

דוד ביטן: עושים את זה בכל ועדה.

איילת נחמיאס ורבין: תאפשר לי לטעון נושא חדש בצורה מסודרת.

איילת נחמיאס ורבין: אין שום קשר ושום דמיון בין הנוסח הזה לבין הנוסח שהובא בפעם הקודמת ואכן הגעתי בעשר הדקות האחרונות ולא היה מונח כל החומר בפניה ועודה.

איילת נחמיאס ורבין: הדבר שהכי מקומם כאן זה שהנוסח הזה כבר היה, כבר הסתובב בכנסת, הנוסח שהובא היום שאגב, אני מוכרחה להגיד שבו על פניו יש יותר היגיון מהנוסח הקודם, כי הנוסח הקודם גרר את יושב-ראש הכנסת, לא משנה אם זה יושב ראש הכנסת הנוכחי או הבא, גרר אותו להחלטה שאסור היה שיהיה מעורב בה.

איילת נחמיאס ורבין: לשמחתי בנוסח הזה זה לפחות הוצא.

איילת נחמיאס ורבין: עדיין הנוסח הזה הוא נושא חדש וראוי לדיון.

איילת נחמיאס ורבין: אני מבינה מיקי זוהר שהדיון הזה מפריע לך, אני לא מאמינה שתשתכנע אבל בכל זאת ראוי שתקשיב.

מכלוף מיקי זוהר: בבקשה, מסרתי למוטי גילת נוסח של החוק.

איילת נחמיאס ורבין: אני אומרת שזה נושא חדש.

איילת נחמיאס ורבין: יש פער מאוד גדול ושינוי משמעותי בין הנוסח הקודם לנוסח הזה.

איילת נחמיאס ורבין: אגב, יש שיפורים בנוסח הזה.

איילת נחמיאס ורבין: בנוסח הזה יש שיפורים.

מכלוף מיקי זוהר: אנחנו מודים לך על הפרגון.

איילת נחמיאס ורבין: אני מתנצלת שאני מפריעה לך אבל אני חברת ועדה וההתנהגות שלך לא מקובלת.

מכלוף מיקי זוהר: מה עשיתי?

מכלוף מיקי זוהר: אמרתי לך תודה.

איילת נחמיאס ורבין: משום שאתה מפריע לי באופן קונסיסטנטי ובמקום לפנות את האנשים להצבעה, כמו שאתה מבקש, אתה לא נותן לי לטעון את הטענות שלי באופן ענייני.

מכלוף מיקי זוהר: אני נותן לך.

מכלוף מיקי זוהר: את סתם לוקחת את זה אישית.

איילת נחמיאס ורבין: כי ההתנהגות שלך אלי היא אישית.

מכלוף מיקי זוהר: חלילה.

מכלוף מיקי זוהר: אני מעריך אותך מאוד כפרלמנטרית, בעיני אחת החרוצות בכנסת.

מכלוף מיקי זוהר: מה זה קשור?

מכלוף מיקי זוהר: את טועה פה בדעה שלך.

איילת נחמיאס ורבין: זה נושא חדש.

איילת נחמיאס ורבין: אם אנחנו נשים מול חברי כנסת שלא היו מעורבים בדיון הקודם את שני הנוסחים, אין שום קשר בין הנוסחים.

איילת נחמיאס ורבין: זה בכלל לא אותו דבר.

איילת נחמיאס ורבין: זה לא שינוי נוסח.

איילת נחמיאס ורבין: זה לגמרי משהו חדש.

מכלוף מיקי זוהר: מי בעד החלטת טענת נושא חדש שירים את ידו?

מכלוף מיקי זוהר: בעד – 5

מכלוף מיקי זוהר: נמנעים – אין

מכלוף מיקי זוהר: נא להקריא את נוסח החוק.

ארבל אסטרחן: יש עוד כמה סעיפים, אולי נזכיר גם את הסעיפים האחרים.

מכלוף מיקי זוהר: נא להקריא את נוסח החוק לפני הצבעה.

מכלוף מיקי זוהר: נעדכן שהוראות הסעיף 25 כפי שיוצגו יחולו על כל מי מכהן היום כיועמ"ש בכנסת וגם בעתיד מיום תחילת תפקידו.

ארבל אסטרחן: אני אומרת את כל הוראות החוק, יש לנו ארבעה סעיפים להזכירכם.

ארבל אסטרחן: הסעיף הראשון, הוצע להשאיר אותו כפי שהיה בנוסח הכחול - - -

מכלוף מיקי זוהר: המחנה הציוני בגיוס מלא נגד היועץ המשפטי.

איילת נחמיאס ורבין: ממש לא.

איילת נחמיאס ורבין: אני מוחה.

איילת נחמיאס ורבין: זה ממש לא לעניין.

איילת נחמיאס ורבין: ממש ממש לא לעניין.

איילת נחמיאס ורבין: תחזור בך כי האמירה הזאת פשוט לא מקובלת.

מכלוף מיקי זוהר: חזרתי בי.

ארבל אסטרחן: מוצע להחליף את פסקה (2) בסעיף 9 לחוק הכנסת שמדבר על מועדי הכנסים והפגרות של הכנסת, כך שיאמר שבשנה שמתקיימות בה בחירות לכנסת ובשנה שחל בה היום הקובע, יכול שמספרם, מועד פתיחתם או משכם של הכנסים יהיה שונה מהקבוע היום בחוק.

ארבל אסטרחן: בשנה רגילה הכנסת חייבת לשבת לפחות שמונה חודשים בשנה - - -

איילת נחמיאס ורבין: זה קשור לעניין הקדנציה?

איילת נחמיאס ורבין: לעניין כהונה?

איילת נחמיאס ורבין: למה את מקריאה עכשיו את המועדים?

ארבל אסטרחן: אני חוזרת לסעיף 1 לחוק.

ארבל אסטרחן: יש עוד סעיפים בחוק.

ארבל אסטרחן: הרעיון הוא לאפשר בשנה שיש בה בחירות, או שחל בה היום הקובע, לאפשר לכנסת לצאת לפגרת בחירות.

ארבל אסטרחן: היום זה אפשרי רק בשנה שמתקיימות בה בחירות, התוספת היא להוסיף את עניין היום הקובע ולהבהיר שמי שיכול לקבוע את העניין הזה זה אותו מי שיכול לקבוע את מועדי הכנסים והפגרות בשנה רגילה, שזה יושב-ראש הכנסת בהתייעצות עם הסגנים ובאישור ועדת הכנסת.

ארבל אסטרחן: זה סעיף 1 להצעת החוק.

ארבל אסטרחן: הסעיף השני להצעת החוק מתקן את סעיף 11 בפרק ראש האופוזיציה.

ארבל אסטרחן: מוצע להשאיר את אותו נוסח שהיה בכחול שהובהר בישיבה הקודמת בסעיף 11(ב), היום כתוב בחוק שיושב-ראש הכנסת יודיע בכנסת על קביעת ראש האופוזיציה בתום 14 ימים לאחר תחילת כהונתם של ראש הממשלה והשרים.

ארבל אסטרחן: ראש האופוזיציה נכנס לכהונתו עם מסירת ההודעה.

ארבל אסטרחן: זה לא פותר את הבעיות שהתעוררו בעבר אם הייתה פגרה כאשר רצו להודיע לראש האופוזיציה, לא ניתן היה להודיע ואז היה נכנס בעיכוב.

ארבל אסטרחן: גם יש מקרים שבהם ברור מי ראש האופוזיציה מיד אחרי שנבחרת הממשלה ולא הייתה סיבה להמתין 14 ימים.

ארבל אסטרחן: לכן מוצע לקבוע - - -

פנינה תמנו: לא הבנתי מה השינוי לגבי היום?

פנינה תמנו: יש השפעה כלשהי?

ארבל אסטרחן: על מועדי הפגרות?

פנינה תמנו: כן.

פנינה תמנו: זה יכול לפגוע איכשהו באופוזיציה?

ארבל אסטרחן: לא.

ארבל אסטרחן: לכן מוצע לקבוע שבמקום "בתום" יבוא "בתוך" ובמקום "לאחר הקביעה" יבוא "יקבע ראש האופוזיציה - - - תימסר ההודעה לחברי הכנסת על ידי מזכיר הכנסת" הסעיף השלישי מתקן את סעיף 17 בפרק היועץ המשפטי לכנסת לעניין התייצבות בבית משפט.

ארבל אסטרחן: הסעיף השלישי אומר במקום "רשאי ובאישור בית המשפט להתייצב" יבוא "רשאי הוא להתייצב" כלומר, לא נדרש אישור בית המשפט להתייצבות היועץ המשפטי לכנסת בהליך משפטי כאשר העניין כרוך בנושא שנוגע לכנסת או משפיע עליו.

ארבל אסטרחן: הסעיף הרביעי הוא הסעיף כפי שהצגתי מקודם.

ארבל אסטרחן: תחליטו על התוספת שהציג יושב-ראש הוועדה - - -

מכלוף מיקי זוהר: התוספת שהצעתי כולל המשפט שאמרתי ש"הוראות סעיף 25 כפי שהוצגו יחולו על מי שמכהן כיום כיועץ המשפטי לכנסת מיום תחילת כהונתו בתפקיד".

איילת נחמיאס ורבין: הוא מצביע על כל התיקונים לחוק הכנסת.

איילת נחמיאס ורבין: אני הצעתי שיפריד.

איילת נחמיאס ורבין: יושב-ראש הוועדה לא קיבל את הצעתי.

מכלוף מיקי זוהר: אפשר לעבור להצבעה?

מכלוף מיקי זוהר: מי בעד שירים את ידו?

מכלוף מיקי זוהר: בעד – 6

מכלוף מיקי זוהר: נמנעים – אין

מכלוף מיקי זוהר: ההצעה התקבלה.

פנינה תמנו: אני רוצה להגיש הסתייגות, להסרת הסעיף לחלוטין.

איילת נחמיאס ורבין: אדוני היושב-ראש, יש לי בקשה לעניין ההסתייגויות, אני מבקשת שתיתן לנו שהות להגיש הסתייגויות כמו שצריך.

איילת נחמיאס ורבין: אי אפשר להצביע על זה היום.

מכלוף מיקי זוהר: עד רביעי בעשר בבוקר.

מכלוף מיקי זוהר: ההסתייגויות שיובאו הן אך ורק לנושא הספציפי שדנו בו היום.

מכלוף מיקי זוהר: אנחנו עוברים לנושאים הבאים.

מכלוף מיקי זוהר: חוזרים לנושא של המלצת הוועדה הציבורית לקביעת שכר ותשלומים אחרים לחברי הכנסת בנושא מימון יועץ פרלמנטרי רביעי ליושב-ראש הקואליציה ולמרכז סיעות האופוזיציה.

מכלוף מיקי זוהר: המלצת הוועדה היא לאשר מימון של יועץ נוסף.

פנינה תמנו: שוב מבקשים לבזבז את כספי הציבור?

פנינה תמנו: איזו קלות.

איילת נחמיאס ורבין: אני לא חושבת שזה בכזאת קלות

מכלוף מיקי זוהר: "תיקון סעיף 40ח.

מכלוף מיקי זוהר: 1.

מכלוף מיקי זוהר: בהחלטת שכר חברי הכנסת (הענקות ותשלומים), התשס"א-2001, בסעיף 40ח(א), אחרי פסקה (4) יבוא: (5) יושב-ראש הקואליציה ומרכז סיעות האופוזיציה, הסיעה שראש הממשלה חבר בה והסיעה שראש האופוזיציה חבר בה יודיעו ליושב-ראש הכנסת על זהות יושב-ראש הקואליציה ועל זהות מרכז סיעות האופוזיציה לפי העניין, לאחר כינון הממשלה, לעניין זה, כהונתם של ממלאי תפקידים אלו תחל עם מסירת ההודעה ותסתיים עם מסירת ההודעה על סיום כהונתם, או בתום הכהונה של הכנסת, שבה כוננה אותה ממשלה, לפי המוקדם".

מכלוף מיקי זוהר: הוועדה הציבורית מאשרת וממליצה לנו לאשר עוזר נוסף ליושב-ראש הקואליציה ולמרכז האופוזיציה שהיום זה יואל חסון, לא פרסונלי וחבר הכנסת דודי אמסלם, לא פרסונלי.

מכלוף מיקי זוהר: אנחנו רוצים לעבור על זה להצבעה.

פנינה תמנו: אני מתנגדת כי בזמנו נאמר שמרוב עומס, מרכז הקואליציה קורס.

פנינה תמנו: אבל אני אמרתי ואני רוצה להגיד שייכנס לפרוטוקול, גם אם זו המלצת הוועדה, הוועדה לא מכירה כנראה את העבודה וכמה קיצורי דרך יש למרכז הקואליציה ואני רוצה לומר לך שאני מודאגת מהקלות שמחלקים את כספי הציבור, שידעו כל אזרחי ישראל שבקלות מחלקים פה כספים לחברים.

מכלוף מיקי זוהר: תודה רבה.

מכלוף מיקי זוהר: שמעתי.

מכלוף מיקי זוהר: כל הכבוד.

מכלוף מיקי זוהר: עשית את עבודתך.

מכלוף מיקי זוהר: מי בעד ירים את ידו?

מכלוף מיקי זוהר: בעד – 5

מכלוף מיקי זוהר: נמנעים – אין

מכלוף מיקי זוהר: ההחלטה התקבלה.

מכלוף מיקי זוהר: תשלומים עבור לינה של חברי כנסת ויועצים פרלמנטאריים ואש"ל ליועצים פרלמנטאריים.

מכלוף מיקי זוהר: המלצת הוועדה היא לאשר שמונה ימים בשנה ויש שלושה סעיפים שאני אקריא אותם.

מכלוף מיקי זוהר: היום נהוג שמה שיש, יש והוועדה המליצה על עוד שמונה ימים.

ארבל אסטרחן: מדובר על חברי כנסת שגרים רחוק מהכנסת, מעל 100 ק"מ מירושלים, ביקשו לאפשר להם להמיר את הימים שהם היום זכאים ולא תמיד מנצלים, שני שלישי, בימים ראשון ורביעי.

רועי פולקמן: זאת אומרת זה לא מגדיל, רק מאפשר המרה.

ארבל אסטרחן: נכון.

חיים אבידור: ויש לזה תקרה של עד שמונה ימים.

מכלוף מיקי זוהר: "החלטת שכר חברי הכנסת (הענקות ותשלומים) (תיקון מס' 2), התשע"ח-2018.

מכלוף מיקי זוהר: תיקון מס' 10 1.

מכלוף מיקי זוהר: בהחלטת שכר חברי הכנסת (הענקות ותשלומים), התשס"א-2001, בסעיף 10(ב), האמור בו יסומן כפסקה (1) ואחריה יבוא: (2) בלי לגרוע מהוראות פסקה(1), חבר כנסת שמקום מגוריו הקבוע מרוחק מירושלים 100 ק"מ לפחות ולא ניצל את מלוא זכאותו להוצאות מלון בירושלים לפי הוראות סעיף קטן (א) זכאי להוצאות מלון גם כאשר הוא נשאר ללון בירושלים ביום שלפני יום ישיבה של מליאת הכנסת או ביום שלאחריה, במקום לילות שבהם לא ניצל את זכאותו כאמור באותה שנה.

מכלוף מיקי זוהר: זכאות לפי פסקה זו תהיה באישור מראש של חשב הכנסת ולא ישולמו לחבר הכנסת הוצאות לפי פסקה זו עבור יותר משמונה לילות בשנה".

ארבל אסטרחן: פה צריך לקפוץ לסעיף (3), מוצע שזה יהיה שמונה לילות בשנה.

מכלוף מיקי זוהר: "3.

מכלוף מיקי זוהר: (א) תחילתה של החלטה זו ביום קבלתה בוועדת הכנסת".

ארבל אסטרחן: אני מציעה שהשנה זה יהיה ארבעה כדי שיהיה יחסי.

מכלוף מיקי זוהר: "(ב) הוראות סעיף 10 להחלטה העיקרית כנוסחו בהחלטה זו, יחולו לגבי לינות שיסופקו מיום התחילה ואילך".

מכלוף מיקי זוהר: (ג) לעניין שנת 2018, הזכאות לפי סעיף 10(ב)(2) להחלטה העיקרית כנוסחו בהחלטה זו, תהיה לארבעה לילות".

מכלוף מיקי זוהר: אני מקריא את סעיף 2: "תיקון סעיף 40י.

מכלוף מיקי זוהר: 2.

מכלוף מיקי זוהר: בסעיף 40י(א)(3) להחלטה העיקרית – (1) ברישה, במקום "330 שקלים חדשים יבוא "440 שקלים חדשים" (2) בפסקת משנה (ב) , בסופה יבוא "לעניין זה יראו את שעת סיום הישיבה כשעה שעליה הודיע מראש מזכיר הכנסת לחברי הכנסת ולחשב הכנסת, אם הודיע, אף כי הישיבה הסתיימה בפועל לפי השעה הנקובה לעיל".

פנינה תמנו: אדוני היושב-ראש, אני לא מצליחה את ההצדקה של יום רביעי.

מכלוף מיקי זוהר: זו בקשה של חבר הכנסת אלעזר שטרן וחיים ילין.

פנינה תמנו: לא על הבקשה הזאת, על הקודמת.

מכלוף מיקי זוהר: זה כספי ציבור שאנחנו שופכים על חיים ילין ואלעזר שטרן.

פנינה תמנו: אני לא מצליחה להבין בגלל שיש רעש בוועדה.

פנינה תמנו: זו ועדה שתמיד יש בה תמיד רעש, תסיק את המסקנות.

פנינה תמנו: אבל אני לא מצליחה להבין את ההצדקה של יום רביעי ללינה בירושלים כי זה יום קצר.

מכלוף מיקי זוהר: את צריכה לשאול את חיים ילין ואלעזר שטרן.

פנינה תמנו: אני אבדוק את זה כי אני באמת לא מצליחה להבין.

מכלוף מיקי זוהר: אז תבדקי אתם ותעדכני אותנו מה הם אמרו.

מכלוף מיקי זוהר: מי בעד ירים את ידו?

מכלוף מיקי זוהר: בעד – רוב

מכלוף מיקי זוהר: נמנעים – אין

מכלוף מיקי זוהר: ההחלטה אושרה.

מכלוף מיקי זוהר: תודה רבה לכולם, הישיבה נעולה.